P7_TA(2013)0489

Sijoitustuotteita koskevat avaintietoasiakirjat ***I

Euroopan parlamentin tarkistukset 20. marraskuuta 2013 ehdotukseen Euroopan parlamentin ja neuvoston asetukseksi sijoitustuotteita koskevista avaintietoasiakirjoista (COM(2012)0352 – C7-0179/2012 – 2012/0169(COD)) (1)

(Tavallinen lainsäätämisjärjestys: ensimmäinen käsittely)

(2016/C 436/44)

Tarkistus 1

EUROOPAN PARLAMENTIN TARKISTUKSET (*1)

komission ehdotukseen

EUROOPAN PARLAMENTIN JA NEUVOSTON ASETUS

sijoitustuotteita koskevista avaintietoasiakirjoista

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan keskuspankin lausunnon (2),

ottavat huomioon Euroopan talous- ja sosiaalikomitean lausunnon (3),

noudattavat tavallista lainsäätämisjärjestystä,

sekä katsovat seuraavaa:

(1) Yksityissijoittajille tarjotaan yhä useammin laajaa erityyppisten sijoitustuotteiden valikoimaa heidän harkitessaan sijoituksen tekoa. Kyseisillä tuotteilla voidaan tarjota erityisiä sijoitusratkaisuja, jotka on suunniteltu yksityissijoittajien tarpeiden mukaan mutta jotka ovat usein monimutkaisia ja vaikeaselkoisia. Kyseisiin sijoitustuotteisiin sijoittaville annetaan nykyisin tietoja koordinoimattomalla tavalla, eikä yksityissijoittaja useinkaan pysty näiden tietojen avulla vertailemaan eri tuotteita toisiinsa tai saamaan käsitystä tuotteiden ominaisuuksista eivätkä ne paranna sijoittajan tietämystä sijoitusasioista . Tämän vuoksi yksityissijoittajat ovat usein tehneet sijoituksia, joihin liittyviä riskejä ja kustannuksia he eivät ole täysin ymmärtäneet, minkä seurauksena he ovat toisinaan kärsineet odottamattomia tappioita.

(2) Yksityissijoittajille tarjottavien sijoitustuotteiden läpinäkyvyyttä koskevien säännösten parantaminen on tärkeä sijoittajansuojatoimenpide ja ennakkoedellytys yksityissijoittajien luottamuksen palauttamiseksi finanssimarkkinoihin erityisesti finanssikriisin jälkeisessä tilanteessa . Ensimmäinen askel tähän suuntaan on jo otettu unionin tasolla siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta 13 päivänä heinäkuuta 2009 annetulla Euroopan parlamentin ja neuvoston direktiivillä 2009/65/EY perustetun sijoittajalle annettavia avaintietoja koskevan järjestelmän kehittämisen kautta.

(3) Erilaiset säännöt, jotka vaihtelevat sen mukaan, mikä toimiala tarjoaa sijoitustuotteet ja millaista sääntelyä alalla sovelletaan kansallisella tasolla, merkitsevät epätasapuolisia toimintaedellytyksiä eri tuotteille ja jakelukanaville, mikä luo lisäesteitä finanssipalvelujen ja -tuotteiden sisämarkkinoille. Jäsenvaltiot ovat jo toteuttaneet erilaisia koordinoimattomia toimia sijoittajansuojatoimenpiteissä olevien puutteiden korjaamiseksi, ja on todennäköistä, että ne jatkaisivat niiden toteuttamista. Sijoitustuotteita koskevien tietojen antamisessa noudatettavat erilaiset menettelytavat estävät tasapuolisten toimintaedellytysten luomisen eri sijoitustuotteiden kehittäjille ja myyjille ja vääristävät sen vuoksi kilpailua. Ne aiheuttavat myös sen, että sijoittajansuojan taso unionissa on epäyhtenäinen. Erot ovat myös esteenä sisämarkkinoiden toteutumiselle ja sujuvalle toiminnalle. Tämän vuoksi tarkoituksenmukaisin oikeusperusta on Euroopan unionin toiminnasta tehdyn sopimuksen 114 artikla sellaisena kuin sitä on tulkittu Euroopan unionin tuomioistuimen yhtenäisessä oikeuskäytännössä.

(4) Erojen torjumiseksi sekä tuotteiden tarjoajien ja jakelijoiden kustannusten ja epävarmuuden vähentämiseksi unionin tasolla on tarpeen antaa yhtenäiset avoimuussäännöt, joita sovelletaan kaikkiin toimijoihin sijoitustuotteiden markkinoilla. Asetus on tarpeen sen varmistamiseksi, että avaintietoasiakirjoille vahvistetaan yhteinen yhtenäinen standardi asiakirjojen muodon ja sisällön yhdenmukaistamiseksi. Asetuksen suoraan sovellettavilla säännöillä varmistettaisiin, että kaikkiin toimijoihin sijoitustuotemarkkinoilla sovelletaan samoja vaatimuksia. Näin myös varmistettaisiin tietojen yhtenäinen antaminen ehkäisemällä toisistaan poikkeavat kansalliset vaatimukset, joita seuraisi direktiivin saattamisesta osaksi kansallista lainsäädäntöä. Asetuksen käyttö on aiheellista myös sen varmistamiseksi, että kaikkiin sijoitustuotteita myyviin toimijoihin sovelletaan yhtenäisiä yksityissijoittajille annettavan avaintietoasiakirjan toimittamista koskevia vaatimuksia.

(5) On olennaisen tärkeää, että tietojen antamista sijoitustuotteista parannetaan, jotta yksityissijoittajien luottamus finanssimarkkinoihin voitaisiin palauttaa, mutta yhtä tärkeää on myös se, että näiden tuotteiden myyntiä säännellään tehokkaasti. Tämä asetus täydentää Euroopan parlamentin ja neuvoston direktiivin 2004/39/EY (4) mukaisia jakelua koskevia toimenpiteitä (mukaan lukien sijoitusneuvonta, sijoittajansuojatoimenpiteet ja muut myyntipalvelut) . Se täydentää myös Euroopan parlamentin ja neuvoston direktiivin 2002/92/EY (5) mukaisia vakuutustuotteiden jakelua koskevia toimenpiteitä.

(6) Tätä asetusta olisi sovellettava kaikkiin niihin tuotteisiin ja kohde-etuutena oleviin sijoituksiin niiden muodosta tai rakenteesta riippumatta, jotka finanssipalveluala kehittää tarjotakseen sijoitusmahdollisuuksia yksityissijoittajille, jos yhden tai useamman omaisuuserän tuotto tai ▌viitearvot ▌vaikuttavat sijoittajalle tarjottuun tuottoon. Tähän olisi sisällyttävä sellaiset sijoitustuotteet kuin sijoitusrahastot ja henkivakuutussopimukset ja näiden sijoitusrahastojen ja henkivakuutussopimusten kohde-etuutena olevat sijoitukset ja vähittäismarkkinoille tarkoitetut ▌tuotteet, mukaan lukien suoraan omistetut omaisuuserät, kuten valtion joukkovelkakirjat tai osakkeet, joita tarjotaan yleisölle tai jotka on otettu kaupankäynnin kohteeksi jäsenvaltiossa sijaitsevilla tai toimivilla säännellyillä markkinoilla . Vähittäismarkkinoille tarkoitetut paketoidut ja strukturoidut tuotteet toimivat välittäjinä sijoittajan ja markkinoiden välillä, sillä niissä paketoidaan, yhdistellään tai niputetaan yhteen omaisuuseriä erilaisten riskialtistumien luomiseksi, erilaisten tuoteominaisuuksien tarjoamiseksi tai erilaisten kustannusrakenteiden aikaansaamiseksi verrattuna suoraan hallussapitoon. Paketointi voi antaa yksityissijoittajille tilaisuuden noudattaa sijoitusstrategioita, jotka olisivat muutoin saavuttamattomissa tai epäkäytännöllisiä, mutta se voi edellyttää myös lisätietojen antamista erityisesti sijoitusten paketointitapojen vertailun mahdollistamiseksi ja sen varmistamiseksi, että yksityissijoittajat saavat käsityksen vähittäismarkkinoille tarkoitettujen sijoitustuotteiden keskeisistä ominaisuuksista ja riskeistä .

(6 a) Tätä asetusta olisi sovellettava myös sellaisten erillisyhtiöiden ja holdingyhtiöiden osakkeisiin tai osuuksiin, joita sijoitustuotteen kehittäjä voi luoda kiertääkseen tätä asetusta.

(6 b) Paketoitujen sijoitustuotteiden olisi tarjottava yksityissijoittajille selkeitä hyötyjä kuten sijoitusriskien hajauttaminen talouden monille eri aloille tai monille kohde-etuuksina oleville omaisuuserille. Paketointitekniikoita voidaan kuitenkin käyttää myös sellaisten ominaisuuksien luomiseen sijoitustuotteille, joiden tarkoituksena on harhauttaa kuluttajia sijoituspäätöksen tekemisessä. Tietyillä tuotteilla, joihin liittyy ”houkutinkorko”, hyödynnetään yksityissijoittajien erheellisiä käyttäytymismalleja, tässä tapauksessa sitä, että he asettavat etusijalle välittömästi saatavan houkuttelevan tuoton. Sellaisten tuotenimien käytöllä, jotka viittaavat suurempaan turvallisuuteen kuin on mahdollista, hyödynnetään vastaavalla tavalla kuluttajien erheellisiä käyttäytymismalleja, nimittäin heidän taipumustaan välttää riskiä. Tämän vuoksi tällainen paketointitekniikka synnyttää riskin, että sijoittaja keskittyy voimakkaasti välittömiin taloudellisiin hyötyihin ymmärtämättä täysin sijoitukseen liittyviä tulevaisuuden riskejä. Tällä asetuksella olisi pyrittävä välttämään sellaisia paketoinnin piirteitä, joissa hyödynnetään sijoittajien päätöksentekoon liittyviä erheellisiä käyttäytymismalleja, jotta edistetään avoimuutta ja vähittäismarkkinoille tarkoitettuihin paketoituihin sijoitustuotteisiin liittyvien riskien parempaa ymmärtämistä.

(7) ▌Vakuutustuotteet, joiden yhteydessä ei tarjota sijoitusmahdollisuuksia, ▌olisi jätettävä asetuksen soveltamisalan ulkopuolelle. Koska tämän asetuksen tavoitteena on parantaa yksityissijoittajille markkinoitavia sijoitustuotteita koskevien tietojen vertailtavuutta ja ymmärrettävyyttä, ammatilliset lisäeläketuotteet ja yksilölliset eläketuotteet olisi jätettävä tämän asetuksen soveltamisalan ulkopuolelle ▌edellyttäen, että kansallisessa lainsäädännössä vaaditaan työnantajan rahoitusosuutta ja että työnantaja tai työntekijä ei voi valita eläketuotteen tarjoajaa. Institutionaalisille sijoittajille tarkoitetut sijoitusrahastot eivät myöskään kuulu tämän asetuksen soveltamisalaan, sillä niitä ei myydä yksityissijoittajille. Sijoitustuotteet, joilla on tarkoitus kerätä säästöjä yksityistä eläkettä varten, olisi kuitenkin sisällytettävä tämän asetuksen soveltamisalaan, sillä ne kilpailevat usein muiden tämän asetuksen mukaisten tuotteiden kanssa ja niitä jaellaan samaan tapaan yksityissijoittajille.

(8) Tällä asetuksella asetettavien velvoitteiden sekä Euroopan parlamentin ja neuvoston direktiivillä 2003/71/EY (6) ja Euroopan parlamentin ja neuvoston direktiivillä 2009/138/EY (7) asetettujen velvoitteiden välisen suhteen selkeyttämiseksi on tarpeen säätää, että mainitut direktiivit täydentävät tätä asetusta . Erityisesti avaintietoasiakirjaan olisi sisällytettävä direktiivin 2003/71/EY 5 artiklan 2 kohdassa tarkoitettu avaintiedot sisältävä tiivistelmä tämän asetuksen uudelleentarkastelun jälkeen.

(8 a) Sijoitustuotteiden kehittäjien olisi varmistettava, että heidän strukturoimansa sijoitustuote sopii yhteen niiden yksityissijoittajien profiilin kanssa, joille tuote on kohdennettu. Niiden olisi sen vuoksi luotava ennakolta toteutettava tuotehyväksyntämenettely varmistaakseen, että niiden sijoitustuotteet eivät altista yksityissijoittajia sellaisille kohde-etuutena oleville omaisuuserille, joiden riski-hyötyprofiili ei ole helposti ymmärrettävissä.

(8 b) Toimivaltaisille viranomaisille sekä Euroopan valvontaviranomaisille olisi pyynnöstä toimitettava kaikki tarvittavat tiedot, joiden avulla voidaan tarkistaa avaintietoasiakirjojen sisältö, arvioida, onko tätä asetusta noudatettu, ja varmistaa asiakkaiden ja sijoittajien suoja rahoitusmarkkinoilla. Euroopan pankkiviranomaisen (EPV) ja Euroopan vakuutus- ja lisäeläkeviranomaisen (EVLEV) toimivaltuudet olisi mukautettava Euroopan arvopaperimarkkinaviranomaiselle (EAMV) myönnettyihin toimivaltuuksiin rahoitusvälineiden markkinoista ja Euroopan parlamentin ja neuvoston direktiivin 2004/39/EY kumoamisesta annetun Euroopan parlamentin ja neuvoston direktiivin [rahoitusmarkkinadirektiivi] puitteissa.

(9) Sijoitustuotteiden kehittäjien, kuten rahastonhoitajien, vakuutusyritysten, arvopapereiden liikkeeseenlaskijoiden, luottolaitosten tai sijoituspalveluyritysten, olisi laadittava avaintietoasiakirja kehittämistään sijoitustuotteista, koska ne tuntevat tuotteen parhaiten ja ovat siitä vastuussa. Sijoitustuotteen kehittäjien olisi annettava avaintietoasiakirja sijoitustuotetta myyvien henkilöiden käyttöön. Sijoitustuotteen kehittäjän olisi laadittava avaintietoasiakirja, ja sijoitustuotetta myyvän henkilön olisi laadittava sen liite (sisältäen palkkiot) ennen kuin tuotteet voidaan myydä yksityissijoittajille. Jos tuotetta ei kuitenkaan myydä yksityissijoittajille, avaintietoasiakirjaa ei ole tarpeen laatia, ja jos sijoitustuotteen kehittäjän on käytännössä vaikea laatia avaintietoasiakirjaa, asiakirjan laadinta voidaan antaa muiden tehtäväksi. Jos avaintietoasiakirjan laatiminen delegoidaan kokonaan tai osittain kolmansille osapuolille, sijoitustuotteen kehittäjällä olisi edelleen oltava yleinen vastuu kyseisen avaintietoasiakirjan laatimisesta ja sisällöstä. Avaintietoasiakirjojen laajan levityksen ja saatavuuden varmistamiseksi tässä asetuksessa olisi säädettävä sijoitustuotteen kehittäjän mahdollisuudesta julkaista asiakirja valitsemallaan verkkosivustolla.

(10) Yksityissijoittajien tarpeisiin vastaamiseksi on tarpeen varmistaa, että sijoitustuotteita koskevat tiedot ovat paikkansapitäviä, tasapuolisia, selkeitä eivätkä kyseisien sijoittajien kannalta harhaanjohtavia. Sen vuoksi tässä asetuksessa olisi vahvistettava yhteiset standardit avaintietoasiakirjan laatimista varten, jotta voidaan varmistaa, että asiakirja on yksityissijoittajien kannalta ymmärrettävässä muodossa. Koska monilla yksityissijoittajilla on ongelmia finanssialan erikoisterminologian ymmärtämisessä, asiakirjassa käytettävään sanastoon ja kirjoitustyyliin olisi kiinnitettävä erityistä huomiota. Olisi annettava säännöt myös kielestä, jolla asiakirja olisi laadittava. Myös mahdollisesti aiheutuvia kustannuksia koskevat laskelmat olisi selitettävä ymmärrettävästi. Lisäksi yksityissijoittajien olisi kyettävä ymmärtämään avaintietoasiakirja joutumatta turvautumaan muihin tietoihin. Tämän ei pitäisi kuitenkaan estää viittaamasta avaintietoasiakirjassa muihin asiakirjoihin, joiden sisältämät lisätiedot voivat olla kiinnostavia joidenkin yksityissijoittajien kannalta.

(11) Yksityissijoittajille olisi annettava tiedot, jotka ovat tarpeen tietoon perustuvan sijoituspäätöksen tekemiseksi ja eri sijoitustuotteiden vertailemiseksi, mutta jos tietoja ei esitetä lyhyessä ja ytimekkäässä muodossa, ne ovat vaarassa jäädä käyttämättä. Tämän vuoksi avaintietoasiakirjan olisi sisällettävä vain avaintietoja, erityisesti tietoja tuotteen luonteesta ja ominaisuuksista, mukaan lukien siitä, ovatko pääomatappiot mahdollisia, sekä tuotteen kustannuksista ja riski-hyötyprofiilista yleisindikaattorin muodossa sekä sen kohde-etuutena olevasta sijoituksesta , sekä merkityksellisiä tietoja tuotto- tai arvonkehityksestä ja eräitä muita erityistietoja, jotka saattavat olla tarpeen käsityksen saamiseksi erityyppisten tuotteiden ominaisuuksista, mukaan lukien eläkesuunnittelussa käytettäviksi tarkoitettujen tuotteiden ominaisuudet. Komission olisi tarkasteltava, olisiko Euroopan parlamentin ensimmäisessä käsittelyssä 16 päivänä tammikuuta 2013 vahvistamassa kannassa ehdotuksesta Euroopan parlamentin ja neuvoston asetukseksi luottoluokituslaitoksista annetun asetuksen (EY) N:o 1060/2009 muuttamisesta (8) mainitun eurooppalaisen julkisen luottoluokituslaitoksen aiheellista antaa avaintietoja unionin jäsenvaltioiden liikkeeseenlaskemiin joukkovelkakirjoihin liittyvästä riskiprofiilista.

(11 a) Sijoittajille olisi annettava selvä käsitys siitä, mitä kustannuksia ja palkkioita heidän sijoituksestaan peritään sekä liiketoimen toteuttamisajankohtana että tietyllä sijoitusajanjaksolla. Palkkioista olisi ilmoitettava niiden yhteenlaskettu kokonaismäärä sekä rahallinen määrä. Neuvonnasta perittävät maksut olisi laskettava yksinkertaisella tavalla, jotta sijoittajan on helppo saada käsitys neuvonnan kustannuksista.

(11 b) EPV:n, EVLEV ja EAMV:n olisi kehitettävä sähköinen rahastovertailujärjestelmä, jonka avulla sijoittajat voisivat laskea sijoituksensa lopullisen arvon, kun palkkiot ja kustannukset on otettu huomioon.

(12) Avaintietoasiakirja olisi laadittava muodossa, jossa yksityissijoittajat voivat vertailla eri sijoitustuotteita, koska kuluttajien toimintatavat ja valmiudet edellyttävät tietojen muodon, esitystavan ja sisällön huolellista suunnittelua ja laatimista, jotta avaintietoasiakirjaan paneudutaan optimaalisesti ja siten lisätään finanssialan tietämyksen leviämistä, asian ymmärtämistä ja tietojen käyttöä . Jokaisessa asiakirjassa olisi noudatettava samaa kohtien ja niiden otsikoiden järjestystä. Lisäksi avaintietoasiakirjaan eri tuotteista sisällytettävien tietojen yksityiskohdat ja tietojen esitystapa olisi yhdenmukaistettava laajemmin delegoiduilla säädöksillä, joissa otetaan huomioon aiemmat ja käynnissä olevat kuluttajien käyttäytymistä tarkastelevat tutkimukset sekä myös tulokset testeistä, joissa tarkastellaan, kuinka tehokkaita erilaiset tietojen esitystavat ovat kuluttajien kannalta. Joidenkin sijoitustuotteiden tapauksessa yksityissijoittajalla on lisäksi mahdollisuus valita monista eri kohde-etuutena olevista sijoituksista , ja niihin voi liittyä kustannuksia ja maksuja, jotka määräytyvät asiakkaan yksilöllisten piirteiden kuten iän tai sijoitettavan määrän mukaan . Nämä tuotteet olisi otettava huomioon asiakirjan muodon kehittämisessä.

(12 a) Avaintietoasiakirjan alussa olisi monimutkaisuudesta varoittavalla merkinnällä ilmoitettava monimutkaisista tuotteista, jotka eivät vaikuta yksityissijoittajille soveltuvilta. Tämä lisää avoimuutta, ja kuluttajien on sen myötä helpompi tehdä tietoon perustuva päätös ottamastaan riskistä. Tämä myös auttaa välttämään tuotteiden myyntiä väärin perustein.

(13) On yhä yleisempää, että yksityissijoittajat eivät tavoittele sijoituspäätöksillään pelkästään tuottoa. Heillä on usein myös muita tavoitteita, kuten sosiaalisia tai ympäristöön liittyviä päämääriä. Tietojen antaminen sijoituksiin liittyvistä ei-taloudellisista näkökohdista voi olla tärkeää kestäviä pitkän aikavälin sijoituksia tekeville sijoittajille. Sijoitustuotteen kehittäjän asettamia sosiaalisia taikka ympäristöön tai hallintotapaan liittyviä tavoitteita koskevia tietoja voi kuitenkin olla vaikeaa vertailla tai tiedot saattavat puuttua. Sen vuoksi on suotavaa yhdenmukaistaa laajemmin niihin tietoihin liittyvät yksityiskohdat, jotka olisi annettava siitä, onko ympäristöön liittyvät, sosiaaliset tai hallintotapaan liittyvät kysymykset otettu huomioon, ja jos on, millä tavoilla.

(14) Avaintietoasiakirjan olisi selkeästi erotuttava ja se olisi pidettävä erillään mahdollisesta markkinointiviestinnästä. Muiden asiakirjojen ei tulisi vähentää avaintietoasiakirjan merkitystä. Yksityissijoittajan olisi vahvistettava vastaanottaminen.

(15) Jotta voidaan varmistaa, että avaintietoasiakirja sisältää luotettavia tietoja, tässä asetuksessa olisi edellytettävä, että sijoitustuotteiden kehittäjät ja sijoitustuotteita myyvät henkilöt pitävät avaintietoasiakirjan ajan tasalla. Avaintietoasiakirjaa tarjoavan tai myyvän yhteisön olisi myös pidettävä yksityissijoitustoimintaan tarjottava tieto ajan tasalla. Tietojen uudelleentarkastelun edellytyksiin ja tiheyteen sekä avaintietoasiakirjan ja sen liitteen tarkistukseen liittyvät yksityiskohtaiset säännöt on tätä varten tarpeen vahvistaa delegoidussa säädöksessä, jonka komissio hyväksyy. Avaintietoasiakirja ja sen päivitykset olisi annettava tiedoksi toimivaltaiselle viranomaiselle.

(16) Yksityissijoittajat tekevät sijoituspäätöksensä avaintietoasiakirjojen perusteella. Sijoitustuotteiden kehittäjillä ja sijoitustuotteita myyvillä henkilöillä on tämän vuoksi tärkeä vastuu yksityissijoittajia kohtaan tämän asetuksen säännösten noudattamisesta. Sen vuoksi on tärkeä varmistaa, että yksityissijoittajilla, jotka luottivat sijoituspäätöksensä tekemisessä tiettyyn avaintietoasiakirjaan, on todelliset oikeudet korvausten hakemiseen. Olisi myös varmistettava, että kaikilla yksityissijoittajilla on unionissa samanlainen oikeus hakea korvausta vahingoista, joita heille saattaa aiheutua siksi, että sijoitustuotteiden kehittäjät eivät noudata tässä asetuksessa vahvistettuja vaatimuksia. Sijoitustuotteiden kehittäjien vastuuvelvollisuutta koskevat säännöt olisi sen vuoksi yhdenmukaistettava. Johdonmukaisuuden varmistamiseksi on myös yhdenmukaistettava seuraamuksiin sovellettava toimintalinja. Tässä asetuksessa olisi säädettävä, että yksityissijoittajan olisi pystyttävä saamaan tuotteen kehittäjä vastuuseen tämän asetuksen rikkomisesta, jos tappio on aiheutunut sellaisen avaintietoasiakirjan käytöstä , jonka tiedot ovat olleet harhaanjohtavia, epätarkkoja tai ristiriidassa esitteen kanssa tai, jos esitettä ei ole laadittu, tuotteeseen sovellettavien yleisten ehtojen kanssa .

(17) Koska yksityissijoittajilla ei yleensä ole selkeää kuvaa sijoitustuotteiden kehittäjien sisäisistä menettelyistä, ▌todistustaakan ei pitäisi olla yksityissijoittajalla . Yksityissijoittajan olisi ilmoitettava, miltä osin avaintietoasiakirja ei hänen mielestään vastaa tässä asetuksessa asetettuja vaatimuksia . Tuotteen kehittäjällä olisi sen jälkeen oltava velvollisuus vastata tähän väitteeseen.

(18) Sijoitustuotteen kehittäjän tämän asetuksen soveltamisalaan kuulumatonta vastuuvelvollisuutta ▌olisi käsiteltävä asiaa koskevien kansainvälisen yksityisoikeuden sääntöjen mukaan määräytyvän sovellettavan kansallisen lainsäädännön mukaisesti. Yksityissijoittajien nostamista vastuuvelvollisuutta koskevista kanteista päättävän toimivaltaisen tuomioistuimen olisi määräydyttävä asiaa koskevien kansainvälisen oikeuskäytännön sääntöjen mukaisesti.

(19) Jotta yksityissijoittaja pystyy tekemään tietoon perustuvan päätöksen, sijoitustuotteiden myyjiä olisi vaadittava antamaan avaintietoasiakirja hyvissä ajoin ennen liiketoimen toteuttamista. Sijoittajan olisi joko omakätisellä tai sähköisellä allekirjoituksella vahvistettava saaneensa avaintietoasiakirjan. Tätä vaatimusta olisi ▌sovellettava riippumatta siitä, missä ja miten liiketoimi toteutetaan. Neuvojia tai myyjiä ovat sekä jakelijat että sijoitustuotteiden kehittäjät itse, jos nämä päättävät antaa neuvoja tai myydä tuotteen suoraan yksityissijoittajille. Tämä asetus ei rajoita Euroopan parlamentin ja neuvoston direktiivin 2002/65/EY (9) soveltamista. Sijoittajille olisi annettava aina, kun se on mahdollista, harkinta-aika, jonka kuluessa he voivat päättää peruuttaa liiketoimen.

(20) Olisi vahvistettava yhdenmukaiset säännöt, joilla sijoitustuotetta myyvälle henkilölle annetaan tietty valinnanvara välineestä, jolla avaintietoasiakirja toimitetaan yksityissijoittajille, ja sallittava sähköisen viestinnän käyttö, jos se on tarkoituksenmukaista ottaen huomioon liiketoimen olosuhteet. Yksityissijoittajalle olisi kuitenkin annettava mahdollisuus saada tiedot paperilla. Jotta kuluttajilla olisi mahdollisuus saada tietoa, avaintietoasiakirja olisi aina toimitettava veloituksetta.

(21) Jotta voidaan varmistaa, että yksityissijoittajat luottavat sijoitustuotteisiin ja finanssimarkkinoihin kokonaisuudessaan , olisi asetettava vaatimuksia asianmukaisista sisäisistä menettelyistä, joilla varmistetaan, että yksityissijoittajat saavat sijoitustuotteen kehittäjältä perustellun vastauksen valituksiinsa.

(21 a) On välttämätöntä antaa paremmin tietoa sijoitustuotteista, jotta yksityissijoittajien luottamus finanssimarkkinoihin palautuu, mutta tuotesuunnittelusäännöt ovat aivan yhtä tärkeitä tehokkaan yksityissijoittajan suojan varmistamiseksi. Rahoitusneuvojien antamien neuvojen epätäydellisyys, päätöksentekoon vaikuttavat ennakkoasenteet ja todisteet siitä, että taloudellinen käyttäytyminen määräytyy ensisijaisesti psykologisten tekijöiden mukaan, ovat seikkoja, joihin on vaikutettava hillitsemällä sijoitustuotteiden liian monimutkaista paketointia.

(22) Vaihtoehtoisissa riidanratkaisumenettelyissä riidanratkaisu on nopeampaa ja halvempaa kuin tuomioistuimessa ja tuomioistuinjärjestelmän työtaakka pienenee. Tämän vuoksi sijoitustuotteiden kehittäjien ja sijoitustuotteita myyvien henkilöiden velvollisuutena olisi oltava näihin menettelyihin osallistuminen, jos yksityissijoittajat käynnistävät tällaisen menettelyn tässä asetuksessa vahvistettujen oikeuksien ja velvoitteiden osalta, edellyttäen että sovelletaan tiettyjä tehokkaan oikeusturvan periaatteen mukaisia suojatoimia. Vaihtoehtoisten riidanratkaisumenettelyjen ei varsinkaan tulisi rajoittaa tällaisten menettelyjen osapuolten oikeuksia nostaa kanne tuomioistuimessa. Tämän asetuksen soveltamisen yhteydessä ilmeneviin riitoihin olisi sovellettava Euroopan parlamentin ja neuvoston direktiiviä 2013/11/EU (10).

(23) Koska yhteisöjen, jotka toimivat finanssimarkkinoilla pankki-, vakuutus-, arvopaperi- ja rahoitusaloilla, olisi laadittava sijoitustuotteista avaintietoasiakirja, on erittäin tärkeää varmistaa sujuva yhteistyö sijoitustuotteiden kehittäjiä valvovien eri viranomaisten välillä, jotta viranomaiset noudattaisivat yhteistä toimintalinjaa tämän asetuksen soveltamisessa.

(23 a) Unionin ja kansallisten valvontaviranomaisten toimivaltuuksien lisäämistä olisi tuettava riittävillä henkilöstöresursseilla ja asianmukaisella rahoituksella.

(24) Joulukuussa 2010 annetun komission tiedonannon ”Seuraamusjärjestelmien lujittaminen finanssipalvelujen alalla” mukaisesti ja tässä asetuksessa asetettavien vaatimusten noudattamisen varmistamiseksi on tärkeää, että jäsenvaltiot toteuttavat tarvittavat toimet varmistaakseen, että tämän asetuksen rikkomisesta määrätään asianmukaisia hallinnollisia seuraamuksia ja toimenpiteitä. Jotta voidaan varmistaa, että seuraamukset ovat varoittavia, ja lujittaa sijoittajansuojaa varoittamalla sijoittajia sijoitustuotteista, joiden markkinointi rikkoo tätä asetusta, seuraamukset ja toimenpiteet olisi ▌julkaistava ▌.

(25) Tämän asetuksen tavoitteiden saavuttamiseksi komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, joilla tarkennetaan yksityiskohtia, jotka koskevat avaintietoasiakirjan esitystapaa ja muotoa, avaintietoasiakirjaan sisällytettävien tietojen sisältöä, avaintietoasiakirjan toimitusajankohtaa koskevia yksityiskohtaisia vaatimuksia ja asiakirjan tarkistamista ja uudelleentarkastelua. On erityisen tärkeää, että komissio asiaa valmistellessaan toteuttaa asianmukaiset kuulemiset ja kuluttajatestit . Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti.

(26) Komission olisi hyväksyttävä EAMV:n, EPV:n ja EVLEV:n 8 artiklan mukaisesti laatimat teknisten sääntelystandardien luonnokset, jotka koskevat riskien ja hyötyjen esittämisessä käytettäviä menetelmiä, kustannusten laskentaa sekä ympäristöä koskevia sosiaalisia tai hallinnollisia kriteerejä , säädösvallan siirron nojalla annettavilla delegoiduilla säädöksillä Euroopan unionin toiminnasta tehdyn sopimuksen 290 artiklan sekä Euroopan parlamentin ja neuvoston asetusten (EU) N:o 1093/2010, 1094/2010 ja 1095/2010 (11) 10–14 artiklan mukaisesti.

(27) Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetulla Euroopan parlamentin ja neuvoston direktiivillä 95/46/EY säännellään jäsenvaltioissa tämän asetuksen yhteydessä ja toimivaltaisten viranomaisten valvonnassa tapahtuvaa henkilötietojen käsittelyä. Yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetulla Euroopan parlamentin ja neuvoston asetuksella (EY) N:o 45/2001 säännellään Euroopan valvontaviranomaisten tämän asetuksen mukaisesti Euroopan tietosuojavaltuutetun valvonnassa harjoittamaa henkilötietojen käsittelyä. Tämän asetuksen yhteydessä harjoitettavan henkilötietojen käsittelyn, kuten toimivaltaisten viranomaisten välisen henkilötietojen vaihdon tai siirron, olisi tapahduttava direktiivin 95/46/EY mukaisesti ja Euroopan valvontaviranomaisten harjoittaman tietojen vaihdon tai siirron olisi tapahduttava asetuksen (EY) N:o 45/2001 mukaisesti.

(28) Vaikka yhteissijoitusyritykset ovat tässä asetuksessa tarkoitettuja sijoitustuotteita, direktiivissä 2009/65/EY asetetut sijoittajan avaintietoja koskevat vaatimukset merkitsevät sitä, että kyseisenkaltaisille yhteissijoitusyrityksille olisi kohtuullista myöntää tämän asetuksen voimaantulon jälkeen viiden vuoden pituinen siirtymäkausi, jonka aikana niihin ei sovellettaisi tätä asetusta. Kyseisen kauden jälkeen tätä asetusta alettaisiin soveltaa myös niihin, jollei siirtymäkautta pidennetä. Samaa poikkeusta olisi sovellettava myös muihin rahastoihin kuin yhteissijoitusyrityksiin, kun niiden on jo kansallisen lainsäädännön nojalla laadittava sijoittajan avaintietoasiakirja direktiivin 2009/65/EY 78–81 artiklassa määritellyssä muodossa ja määritellyn sisällön mukaisesti.

(29) Tätä asetusta olisi tarkasteltava uudelleen neljän vuoden kuluttua sen voimaantulosta markkinoilla tapahtuvan kehityksen, kuten uusien sijoitustuotetyyppien markkinoille tulon, sekä unionin oikeuden muilla aloilla tapahtuvan kehityksen ja jäsenvaltioiden kokemusten ottamiseksi huomioon. Uudelleentarkastelussa olisi arvioitava, saako keskivertoyksityissijoittaja käyttöön otettujen toimenpiteiden ansiosta paremman suojan ja käsityksen sijoitustuotteista , lisääntyykö hänen tietämyksensä sijoitusasioista ja ovatko toimenpiteet parantaneet tuotteiden vertailukelpoisuutta. Siinä olisi tutkittava myös sitä, olisiko yhteissijoitusyrityksiin sovellettavaa siirtymäkautta pidennettävä vai voitaisiinko yhteissijoitusyritysten kohtelussa harkita muita vaihtoehtoja. Uudelleentarkastelun perusteella komission olisi toimitettava Euroopan parlamentille ja neuvostolle kertomus sekä tarvittaessa lainsäädäntöehdotuksia.

(30) Jotta sijoitustuotteiden kehittäjille ja myyjille annettaisiin riittävästi aikaa valmistautua tämän asetuksen vaatimusten käytännön soveltamiseen, tämän asetuksen vaatimuksia olisi alettava soveltaa vasta kahden vuoden kuluttua tämän asetuksen voimaantulosta. Tätä asetusta ei pitäisi soveltaa aiemmin toteutettuihin liiketoimiin.

(31) Tässä asetuksessa kunnioitetaan perusoikeuksia ja otetaan huomioon erityisesti Euroopan unionin perusoikeuskirjassa tunnustetut periaatteet.

(32) Jäsenvaltiot eivät voi riittävällä tavalla saavuttaa tämän asetuksen tavoitetta, eli yksityissijoittajien suojan vahvistamista ja heidän luottamuksensa parantamista sijoitustuotteisiin sekä havaittujen puutteiden korjaamista , mukaan lukien tilanteet, joissa kyseisiä tuotteita myydään rajojen yli, ei voida saavuttaa riittävässä määrin, jos jäsenvaltiot toimisivat riippumattomasti toisistaan, ▌vaan se voidaan vaikutustensa vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen,

OVAT HYVÄKSYNEET TÄMÄN ASETUKSEN:

I LUKU

KOHDE, SOVELTAMISALA JA MÄÄRITELMÄT

1 artikla

Tässä asetuksessa vahvistetaan yhtenäiset säännöt sijoitustuotteiden kehittäjien yksinään laatiman avaintietoasiakirjan muodosta ja sisällöstä , avaintietoasiakirjan liitteestä, jonka sijoitustuotteita myyvät henkilöt laativat tarvittaessa, ja tiedoista, joita sijoitustuotteita myyvien henkilöiden on annettava yksityissijoittajille [MiFID] ja vakuutusedustuksesta annetun Euroopan parlamentin ja neuvoston direktiivin [IMD] mukaisesti, sekä yhtenäiset säännöt kyseisten asiakirjojen toimittamisesta yksityissijoittajille. Sen tavoitteena on mahdollistaa se, että yksityissijoittajat voivat ymmärtää ja vertailla sijoitustuotteen keskeisiä ominaisuuksia ja riskejä ja kohdentaa vastuun avaintietoasiakirjasta sijoitustuotteen kehittäjälle sekä vastuun liitteestä sijoitustuotteita myyville henkilöille.

2 artikla

Tätä asetusta sovelletaan sijoitustuotteiden kehittämiseen ja myymiseen.

Tätä asetusta ei kuitenkaan sovelleta seuraaviin tuotteisiin:

a) vakuutustuotteet, joilla ei ole takaisinostoarvoa ▌;

b) talletukset, jotka eivät ole [MiFID-direktiivin] 4 artiklassa määriteltyjä strukturoituja talletuksia ;

c) direktiivin 2003/71/EY 1 artiklan 2 kohdan b–g, i ja j alakohdassa tarkoitetut arvopaperit;

d) muut arvopaperit, jotka eivät sisällä johdannaista , lukuun ottamatta yrityslainoja ja erillisyhtiöiden liikkeeseenlaskemia välineitä ;

e) virallisesti tunnustetut ammatilliset lisäeläkejärjestelmät ja yksilölliset eläketuotteet, joiden osalta kansallisessa lainsäädännössä vaaditaan työnantajan rahoitusosuutta ja joissa työntekijä ei voi valita tarjoajaa ;

f) kansallisen tai unionin oikeuden alaiset virallisesti tunnustetut sosiaaliturvajärjestelmät.

3 artikla

1. Kun tämän asetuksen soveltamisalaan kuuluviin sijoitustuotteiden kehittäjiin sovelletaan myös direktiiviä 2003/71/EY, niihin on sovellettava sekä tätä asetusta että direktiiviä 2003/71/EY , lukuun ottamatta sen 4 artiklan 2 kohdan h alakohdan v alakohtaa .

2. Kun tämän asetuksen soveltamisalaan kuuluviin sijoitustuotteiden kehittäjiin sovelletaan myös direktiiviä 2009/138/EY, niihin on sovellettava sekä tätä asetusta että direktiiviä 2009/138/EY.

4 artikla

Tässä asetuksessa tarkoitetaan:

a) ”sijoitustuotteella” tuotetta , jonka avulla henkilö voi tehdä finanssisijoituksen, riippumatta sen oikeudellisesta muodosta ja siitä, onko erääntymispäivänä takaisin maksettava määrä kiinteä vai muuttuva, mukaan lukien tapaukset, joissa sijoitustuote on hankittu rahoitusvälineiden, yhtiöiden tai holdingyhtiöiden suoran hallussapidon kautta ;

b) ”sijoitustuotteen kehittäjällä” i) ketä tahansa luonnollista henkilöä tai oikeushenkilöä, joka alun perin kehittää sijoitustuotteen; ii) ketä tahansa luonnollista henkilöä tai oikeushenkilöä, joka tekee muutoksia olemassa olevaan sijoitustuotteeseen muuttamalla sen riski-hyötyprofiilia tai kustannuksia, joita sijoitustuotteeseen tehtävästä sijoituksesta aiheutuu; ii a) sellaisten yksityissijoittajan suoraan hallussapitämien siirtokelpoisten arvopapereiden liikkeeseenlaskijaa, joita tarjotaan yleisölle tai jotka on otettu kaupankäynnin kohteeksi säännellyillä markkinoilla direktiivin 2003/71/EY säännösten mukaisesti;

b a) ”sijoitustuotteita myyvällä henkilöllä” henkilöä, joka antaa neuvoja sijoitustuotteista tai markkinoi, jakelee tai myy sijoitustuotteita yksityissijoittajalle, jakelijalle tai henkilölle, joka toimii yksityissijoittajan sijoitusten välittäjänä;

c) ”yksityissijoittajilla” i) [MiFID-direktiivissä/MiFIR-asetuksessa] määriteltyjä yksityisasiakkaita; ii) asiakkaita, jotka eivät ole [IMD-direktiivin liitteessä I] […] määriteltyjä ammattimaisia asiakkaita;

d) ”eläketuotteilla” tuotteita, joiden pääasialliseksi tarkoitukseksi katsotaan kansallisen lainsäädännön nojalla eläketulojen tarjoaminen yksityissijoittajalle ja jotka antavat yksityissijoittajalle oikeuden tiettyihin etuuksiin;

e) ”pysyvällä välineellä” direktiivin 2009/65/EY 2 artiklan 1 kohdan m alakohdassa määriteltyä pysyvää välinettä;

f) ”toimivaltaisilla viranomaisilla” jäsenvaltioiden kansallisia viranomaisia, jotka on valtuutettu lailla valvomaan sijoitustuotteen kehittäjää tai henkilöä, joka myy sijoitustuotteen yksityissijoittajalle.

II LUKU

AVAINTIETOASIAKIRJA

1 JAKSO

AVAINTIETOASIAKIRJAN LAATIMINEN

5 artikla

Sijoitustuotteen kehittäjän on laadittava tässä asetuksessa säädettyjen vaatimusten mukainen avaintietoasiakirja jokaisesta tuottamastaan sijoitustuotteesta ja julkaistava avaintietoasiakirja ja tarvittaessa esite verkkosivustollaan ja asianomaisen Euroopan valvontaviranomaisen ja asianomaisen kansallisen valvontaviranomaisen luomalla keskitetyllä verkkosivustolla ennen kuin sijoitustuotetta voidaan jaella markkinoilla ja myydä yksityissijoittajille.

Tarvittaessa avaintietoasiakirjaa täydennetään liitteellä. Sijoitustuotteen myyvän henkilön on täydennettävä avaintietoasiakirja laatimalla siihen liite. Asiakirjan ja sen liitteen on oltava saatavilla myös paperimuodossa.

Sijoitustuotteen kehittäjän on oltava vastuussa avaintietoasiakirjan sisällöstä, ja tuotteen myyvän henkilön on oltava vastuussa liitteestä ja asiakirjan välittämisestä yksityissijoittajalle.

5 a artikla

Tuotehyväksyntämenettely

1. Sijoitustuotteen kehittäjän on varmistettava, että asianmukaisilla menettelyillä ja toimintalinjoilla turvataan yksityissijoittajien, asiakkaiden ja sijoitustuotteen edunsaajien etujen tasapuolinen huomioon ottaminen sijoitustuotetta kehitettäessä ja että sijoitustuote on todistettavasti saatu aikaan tällaisen etujen tasapuolisen huomioon ottamisen tuloksena.

2. Tuotteen kehittäjän on ennen 5 artiklassa tarkoitetun avaintietoasiakirjan laatimista arvioitava, onko sijoitustuote yksityissijoittajien etujen mukainen, kehittämällä dokumentoitu tuotehyväksyntämenettely.

3. Tuotehyväksyntämenettelyssä on varmistettava, että kukin sijoitustuote on määritetyn kuluttajaryhmän tarpeiden mukainen ja että tuotteen kehittäjä on teettänyt arvion kaikista todennäköisistä riskeistä, joilla on merkitystä määritetyn kuluttajaryhmän tarpeiden kannalta. Arviointiin on kuuluttava sijoitustuotteen stressitesti.

4. Tuotehyväksyntämenettelyn avulla on varmistettava, että jo markkinoilla saatavilla olevia sijoitustuotteita tarkastellaan säännöllisesti uudelleen, jotta voidaan varmistaa, että tuote on edelleen määritetyn kuluttajaryhmän etujen mukainen.

5. Tuotehyväksyntämenettelyä on tarkasteltava uudelleen vuosittain. Sijoitustuotteen kehittäjän on aina voitava esittää asiasta vastaavalle toimivaltaiselle viranomaiselle ajantasainen ja yksityiskohtainen kuvaus tuotehyväksyntämenettelyn luonteesta ja yksityiskohdista.

II JAKSO

AVAINTIETOASIAKIRJAN MUOTO JA SISÄLTÖ

6 artikla

1. Avaintietoasiakirjan on oltava ajantasainen, vilpitön ja selkeä, eikä se saa olla harhaanjohtava. Avaintietoasiakirja ei saa sisältää tuotemainoksia, markkinointiaineistoa, henkilökohtaisia kannanottoja eikä sijoitussuosituksia.

2. Avaintietoasiakirjan on oltava erillinen asiakirja, joka on selkeästi erillään markkinointiaineistosta , mutta ei sitä vähäarvoisempi . Se voi sisältää ristiviittauksia muihin asiakirjoihin kuten esitteeseen, jos ristiviittaus kohdistuu tietoihin, jotka täydentävät niitä tietoja, jotka avaintietoasiakirjaan on sisällytettävä tämän asetuksen vaatimusten mukaisesti. Se ei saa sisältää ristiviittauksia markkinointiaineistoon.

2 a. Jos sijoitustuote tarjoaa yksityissijoittajalle eri vaihtoehtoja sijoituksen voimassaoloajan suhteen, etuuksien valinnan suhteen tai maksujen määrän suhteen tai tarjoaa mahdollisuuden valita useista kohde-etuutena olevista sijoituksista tai jos avaintietoasiakirjassa olevat tiedot voivat vaihdella yksittäiseen yksityissijoittajaan liittyvien erityistekijöiden mukaan ja riippua näistä tekijöistä, 8 artiklan 2 kohdassa vaaditut tiedot voidaan esittää yleisellä tasolla tai edustavien esimerkkitapausten avulla. Tällaisessa tapauksessa avaintietoasiakirjassa on ilmoitettava selvästi ne asiakirjat, joissa annetaan tarkempia tietoja asiasta.

2 b. Avaintietoasiakirjassa on ilmoitettava selvästi, mistä ja miten saa lisätietoja ehdotetusta sijoituksesta, kuten siitä, mistä ja miten esitteen voi saada. Esitteen on oltava saatavissa pyynnöstä ja veloituksetta milloin tahansa ja kielellä, jolla yksityissijoittajat pystyvät käyttämään tällaisia tietoja.

3. Avaintietoasiakirja on laadittava lyhyenä, ytimekkäästi kirjoitettuna, enintään kahdesta A4-kokoisesta kaksipuolisesta sivusta ja liitteestä koostuvana asiakirjana, joka on

a) esitystapansa, asettelunsa ja kirjasinkokonsa puolesta helppolukuinen;

a a) keskittynyt yksityissijoittajien tarvitsemiin avaintietoihin;

b) selkeästi laadittu sellaisella kielellä, jonka tyyli auttaa yksityissijoittajia , joille tuote on kohdennettu, ymmärtämään helposti tiedot, erityisesti kielellä, joka on selkeää, ytimekästä ja helppotajuista. ▌

4. Jos avaintietoasiakirjassa käytetään värejä, ne eivät saa vähentää tietojen ymmärrettävyyttä, jos avaintietoasiakirja tulostetaan tai valokopioidaan mustavalkoisena.

5. Jos avaintietoasiakirjassa käytetään sijoitustuotteen kehittäjän tai sen yritysryhmän yritysbrandausta tai logoa, se ei saa hämmentää yksityissijoittajaa eikä tekstin ymmärrettävyyttä.

7 artikla

Avaintietoasiakirja on kirjoitettava sen jäsenvaltion virallisilla kielillä tai yhdellä niistä virallisista kielistä, joita käytetään siinä osassa kyseistä jäsenvaltiota, jossa sijoitustuotetta jaellaan , tai kyseisen jäsenvaltion toimivaltaisen viranomaisen hyväksymällä muulla kielellä, taikka jos se on kirjoitettu eri kielellä, se on käännettävä yhdelle näistä kielistä.

7 a artikla

Kun on kyse vakuutussopimukseen liittyvästä avaintietoasiakirjasta, vakuutusyhtiöllä on velvollisuuksia ainoastaan vakuutuksenottajaa kohtaan eikä edunsaajaa tai vakuutettua kohtaan.

8 artikla

1. Otsikko ”Avaintietoasiakirja” on merkittävä näkyvästi avaintietoasiakirjan ensimmäisen sivun yläosaan. Liitettä lukuun ottamatta avaintietoasiakirjan on oltava yhden osapuolen laatima. Avaintietoasiakirjassa on oltava sen laatimisesta vastaavan sijoitustuotteen kehittäjän nimi, ja siinä on oltava selkeä maininta siitä, että sijoitustuotteen kehittäjä on vastuussa kyseisen asiakirjan sisällöstä. Vastaavasti tuotetta myyvä henkilö laatii liitteen, ja siinä on mainittava henkilön tai yhteisön nimi sekä ilmoitettava selvästi, että tämä on vastuussa liitteen sisällöstä.

Avaintietoasiakirjan sisältö on esitettävä jäljempänä olevissa kohdissa vahvistetussa järjestyksessä.

Suoraan nimen alapuolella on oltava selittävä teksti. Sen sisällön on oltava seuraava:

”Olet valmistautumassa ostamaan sijoitustuotteen. Tässä asiakirjassa annetaan sijoittajalle avaintiedot, joilla helpotetaan sijoitustuotteen ominaisuuksien ja siihen liittyvien riskien, kustannusten sekä mahdollisten voittojen ja tappioiden ymmärtämistä, ja sen liitteessä annetaan tiedot tuotetta myyvälle henkilölle maksettavasta palkkiosta . Tämä asiakirja on annettava lakisääteisesti, se ei ole markkinointiaineistoa ja se on vakiomuotoinen vertailun mahdollistamiseksi .”

2. Avaintietoasiakirjassa on oltava seuraavat tiedot:

a) ▌sijoitustuotteen nimi ja sen kehittäjän tunnistetiedot sekä oikeudellisen vastuun haltijan tunnistetiedot (nimi ja osoite) ;

b) osiossa ”Mikä tämä sijoitus on?” sijoitustuotteen luonne ja tärkeimmät ominaisuudet, mukaan lukien i) sijoitustuotteen tyyppi; ii) sijoitustuotteen tavoitteet ja keinot niiden saavuttamiseksi; ii a) tiedot kuluttajaryhmästä, jolle sijoitustuote on tarkoitettu, mukaan lukien yksinkertainen kuvaus sijoittajatyypeistä, joille sijoitustuote on tarkoitettu, riskinottohalukkuuden, sijoitusnäkymien ja taloustietämyksen kannalta, sen tuotehyväksyntämenettelyn mukaisesti, jota sijoitustuotteen kehittäjä on soveltanut tuotetta suunnitellessaan; iii) ilmoitus siitä, onko sijoitustuotteella tiettyjä ympäristöön liittyviä, sosiaalisia tai hallintotapaan liittyviä tavoitteita, kuten esimerkiksi sijoitustuotteen hiilijalanjäljen pienentämistavoitteita, kuinka näitä tavoitteita mitataan sekä onko sijoitustuote tavaroiden ja palvelujen tuotantoon kytketty sijoitus vai ainoastaan rahoitusmarkkinatoimiin tai synteettiseen indeksiin kytketty sijoitus ; iii a) kohde-etuutena olevan sijoitussalkun jakautuminen talouden aloittain, joita rahoitetaan suoraan tai välillisesti; ▌

c) osiossa ”Mitä päätöksiä sijoittajan on tehtävä?” tiedot eri päätöksistä, joita yksityissijoittajan on tehtävä, kuten päätös valitusta rahastosta, voimassaoloajasta ja preemion suuruudesta, mukaan luettuina tiedot muista saatavilla olevista etuuksista tai etuuksien edellytyksistä; ▌

d) osiossa ▌”Mitkä ovat riskit ja mitä sijoittaja saa mahdollisesti takaisin?” ▌ottaen huomioon sijoitustuotteen tavoitteena oleva markkinakehitys: i) sijoitustuotteen riski-hyötyprofiili, mukaan lukien yleisindikaattori, joka perustuu selkeään ja helposti ymmärrettävään sijoitustuotteen riski-hyötyprofiilin visuaalistamiseen; ii) ohjeelliset tulevaisuuden nettotuottoa koskevat skenaariot, sekä kuvaus sijoitustuotteen tärkeimmistä riskeistä, jotta profiili asettuisi oikeaan yhteyteen; riskit olisi kuvattava selkeästi ja helposti ymmärrettävällä tavalla; iii) eläketuotteita koskevassa alaosiossa ”Mitä etuuksia saadaan eläköitymisen jälkeen?” tulevaisuudessa mahdollisesti saatavia maksuja koskevat ennusteet, jotka on jaoteltu selvästi eri kehitysskenaarioiden mukaisesti, mukaan lukien huonoin mahdollinen skenaario. Asianomainen Euroopan valvontaviranomainen laatii teknisten sääntelystandardien luonnokset, joissa annetaan täsmällinen määritelmä rajalliselle määrälle riskien ryhmiä ja yleisindikaattorin visuaalistamista koskevat standardit. Se toimittaa teknisten sääntelystandardien luonnokset komissiolle viimeistään … päivänä …kuuta … Siirretään komissiolle valta hyväksyä toisessa alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklan mukaisesti.

e) osiossa ”Mitä sijoitukselle voi tapahtua? Onko varautumisjärjestelyjä ja mitkä ovat niiden kustannukset?” selkeä selvitys siitä, ovatko pääomanmenetykset mahdollisia i) mahdolliset takuut ja/tai pääomasuoja sekä niille mahdollisesti asetetut rajoitukset, yhteenlaskettu määrä sekä vastuussa olevan tahon tunnistetiedot; ii) tieto siitä, kuuluuko sijoitustuote korvaus- tai takuujärjestelmän soveltamisalaan, ja jos se kuuluu, mikä järjestelmä on kyseessä, takaajan nimi ja erittely siitä, mitä riskejä järjestelmä kattaa ja mitä se ei kata; iii) alaosiossa ”Onko sijoittaja vakuutettu” selkeä ilmoitus siitä, sisältyykö sijoitustuotteeseen vakuutusta, ja jos sisältyy, tiedot kyseisestä vakuutusturvasta; iv) tarvittaessa muut suojatoimenpiteet, kuten säilytysyhteisö, mukaan lukien asian osapuolten tunnistetiedot ja tehtävät;

e a) alaosiossa ”Mitä tapahtuu, jos sijoitustuotteen kehittäjä tai myyjä tulee maksukyvyttömäksi?” lyhyt kuvaus yksityissijoittajalle aiheutuvasta enimmäistappiosta ja maininta siitä, voidaanko tappiosta saada korvaus yksityissijoittajan korvaus- tai takuujärjestelmästä;

e b) osiossa ”Mitä tapahtuu, jos/kun sijoittaja kuolee?” tiedot siitä, mitä tuotteeseen/rahastoon sidotuille varoille tapahtuu, sekä tiedot mahdollisesta ylimääräisestä kuolemantapauskorvauksesta;

f) osiossa ”Mitä kustannuksia sijoittajalle aiheutuu?” sijoitustuotteeseen tehtävästä sijoituksesta aiheutuvat kokonaiskustannukset ( kaikki sijoittajalle aiheutuvat suorat ja välilliset kustannukset), mukaan lukien kustannusten yleisindikaattorit , muun muassa seuraavat: i) yksityissijoittajalle aiheutuvat liittymis-, jäsenyys- ja irtisanoutumiskustannukset sekä preemion maksuehdot ja joustavuus siten, että tehdään selkeä ero niiden seikkojen, jotka kuuluvat sijoitustuotteiden kehittäjien vastuulle, ja niiden seikkojen välillä, jotka kuuluvat sijoitustuotteita myyvien henkilöiden vastuulle, mukaan lukien näiden kustannusten yleisindikaattorit; ii) kaikki vuosittaiset maksut ja muut maksut, jotka peritään tuotteesta määritellyllä ajanjaksolla, mukaan luettuina mahdolliset muuttuvat maksut (kuten liiketoimikustannukset ja pörssivero), joita ei voida sisällyttää kustannuslaskelmiin. Kustannukset ja vähennykset on ilmoitettava tavalla, joka osoittaa kaikki kerrannaisvaikutukset sijoitukseen edustavilla sijoitusajanjaksoilla, ja vertailun vuoksi kokonaiskustannukset ilmaistuina rahamääräisinä esimerkkeinä sekä prosentteina, jotta sijoituksen kokonaiskustannusten vaikutukset käyvät ilmi. Jos sijoitustuotteessa on asetettu mahdolliselle tuotolle yläraja, joka vähentää yksityissijoittajalle koituvaa nettotuottoa siten, että kaikki ylärajan ylittävä voitto luovutetaan sijoitustuotteen kehittäjälle, asiasta olisi ilmoitettava selvästi. On annettava tiedot siitä, kuinka päästään asianomaisen Euroopan valvontaviranomaisen ylläpitämään riippumattomaan sähköiseen rahastolaskuriin;

▌

h) osiossa ”Voiko sijoittaja ottaa rahojaan pois sijoituksesta?”: i) mahdollisuus sijoitustuotetta koskevaan harkinta-aikaan; ii) suositeltu tai edellytetty vähimmäispitoaika; iii) maininta siitä, voiko tuotteesta luopua ennen eräpäivää ja luopumisen ehdot, ottaen huomioon sijoitustuotteen riski-hyötyprofiili ja sijoitustuotteen tavoitteena oleva markkinakehitys; iv) tiedot mahdollisista seurauksista, jos sijoitustuote muutetaan käteisvaroiksi ennen suositellun pitoajan päättymistä; (v) tiedot kohde-etuutena olevan sijoitussalkun keskimääräisistä sijoitusnäkymistä kaupankäynnin kohteena olevien arvopaperien keskimääräisen kierron perusteella ja erääntymiseen saakka pidettävien vieraan pääoman ehtoisten arvopaperien keskimääräisen erääntymisajan perusteella;

h a) osiossa ”Kuinka sijoittaja tietää, millaista tuottoa tuotteesta saa?” toteamus, että sijoitustuotteen kehittäjän on tiedotettava avoimesti asiakkaalleen vuosittain annettavalla asiakirjalla sijoitustuotteen tuloksesta. Asiakirjassa on oltava jälkikäteen varmennetut tiedot sijoitustuotteen tuotosta edelliseltä vuodelta. Edellisvuoden tuottoa on lisäksi verrattava toiseen sijoitustuotteeseen, jolla on samanlainen riskiprofiili. Jos asiakkaalla on useita saman kehittäjän tuotteita, jotka kuuluvat tämän asetuksen soveltamisalaan, edellä mainittuja tietojen antamista koskevia vaatimuksia ja vertailuvaatimuksia on sovellettava koko salkkuun. Lisäksi on ilmoitettava kaikki kustannukset, jotka vaikuttavat sijoitustuotteen tuottoon;

h b) osiossa ”Kuinka sijoittaja voi valittaa?” tiedot siitä, millä tavoin ja mille taholle asiakas voi esittää tuotetta ja sen hoitoa koskevan valituksen;

h c) osiossa ”Mitä muita oikeudellisia asiakirjoja tähän tuotteeseen liittyy?” lyhyt kuvaus asiakirja-aineistosta (tarvittaessa mukaan lukien tarjousesite), johon ei sisälly mitään markkinointiaineistoa;

h d) asiakirjan loppupuolella olevassa osiossa ”Tietoja tuotteesta” tiedot, joissa ilmoitetaan (soveltuvin osin) tuotteen i. ISIN-koodi; ii. ISA-numero; iii. korko; iv. pörssi; v. valuutta; sekä vi. liikkeeseenlaskupäivä;

h e) tuotetta valvovan toimivaltaisen viranomaisen nimi ja yhteystiedot;

h f) osiossa ”Vakuutusetuudet” maininta siitä, tarjotaanko sijoitustuotteessa vakuutusetuuksia, ja jos tarjotaan, yksityiskohtaiset tiedot kyseisistä vakuutusetuuksista direktiivin 2009/138/EY mukaisesti lukuun ottamatta sen 8 artiklan 2 kohtaa. Jos sopimus mahdollistaa valinnan useiden yksikkösidonnaisten henkivakuutusten välillä, asiakirjassa on myös esitettävä yhteenvetotaulukko, jossa nämä yksiköt sijoitetaan kolmeen luokkaan riskialttiuden mukaisesti. Kun otetaan huomioon direktiivi 2009/138/EY, siirretään Euroopan vakuutus- ja lisävakuutusviranomaiselle (EVLEV) valta määrittää 8 artiklan mukaisesti: i) vakuutussopimuksen pääpiirteet; ii) erityisen vakuutusasiakirjan tarkka malli; iii) erityisen vakuutusasiakirjan sisältö, mukaan lukien yksityissijoittajalle tarjotut omaisuuserien jakovaihtoehdot iv) säännöt, joiden perusteella yksiköt jaetaan kolmeen luokkaan. Sijoitustuotteen kehittäjän on annettava avaintietoasiakirja kustakin tämän asetuksen soveltamisalaan kuuluvien vakuutussopimusten kohde-etuutena olevasta sijoituksesta. Kohde-etuutena oleviin sijoituksiin kuuluvat tarvittaessa laskentayksiköt ja/tai valuuttamääräiset rahastot sekä riskialttiusluokka, johon ne kuuluvat.

3. Avaintietoasiakirjan liitteessä on annettava sijoitustuotteita myyvän henkilön tunnistetiedot ja tarvittaessa myös

a) ilmoitus siitä, että sijoittajan kotijäsenvaltion kansallinen verolainsäädäntö voi vaikuttaa huomattavasti sijoituksen odotettuun ja todelliseen tuottoon;

b) ilmoitus sijoitustuotteeseen liittyvistä kustannuksista, kun sijoitustuotteita myyvä henkilö toimii välittäjänä, mukaan luettuina kehittäjän tai kolmannen osapuolen maksamat välityspalkkiot, edelleenvakuutukset tai muut etuudet direktiivissä 2004/39/EY ja direktiivissä 2002/39/EY (12) säädetyllä tavalla.

3 a. Asianomainen Euroopan valvontaviranomainen kehittää sähköisen ja riippumattoman sähköisen rahastolaskurin, jonka se julkaisee verkkosivuillaan. Sijoittajat voivat arvioida rahastolaskurin avulla ehdotetun vähittäismarkkinoille tarkoitetun sijoitustuotteen tuottoa syöttämällä laskuriin tiedot sijoituksen oletetusta kestosta, sijoituksen määrästä ja kohde-etuuksina olevien sijoitusten oletetusta prosenttimääräisestä tuotosta määrittääkseen sijoituksen loppuarvon kustannusten jälkeen.

Rahastolaskurin laskelmiin on sisällytettävä jokaisen yleisölle myytävissä olevan rahaston osalta eri sijoitustuotteiden kehittäjien perimät kustannukset ja palkkiot sekä välittäjien tai sijoitusketjun muiden osapuolten mahdollisesti perimät lisäkustannukset tai palkkiot, joita tuotteen kehittäjät eivät ole jo sisällyttäneet omiin tietoihinsa.

Sijoitustuotteiden kehittäjät ja sijoitustuotteita suosittelevat tai myyvät henkilöt on velvoitettava toimittamaan kyseiset tiedot asianomaiselle Euroopan valvontaviranomaiselle neljännesvuosittain enintään 60 vuorokauden viiveellä.

Asianomaiselle Euroopan valvontaviranomaiselle on annettava riittävät resurssit näiden tehtävien hoitamiseen. Se tekee tarvittaessa tiivistä yhteistyötä muiden Euroopan valvontaviranomaisten kanssa.

4. Edellä 2 kohdassa tarkoitetut tiedot on esitettävä yhteisen mallin mukaan, mukaan lukien yhtenäiset otsikot ja 2 kohdan mukainen standardoitu järjestys, jotta tietoja voidaan vertailla mitä tahansa muuta sijoitustuotetta koskevaan avaintietoasiakirjaan , ja yhteisen tunnuksen on oltava näkyvästi esillä ▌, jotta asiakirja voidaan erottaa muista asiakirjoista.

5. Siirretään komissiolle valta antaa 23 artiklan mukaisesti delegoituja säädöksiä, joissa täsmennetään 2 kohdassa tarkoitettujen tietojen esitystapaa ja sisältöä koskevat yksityiskohdat, mukaan lukien riski-indikaattoreiden käyttöönoton vaikutukset, ja 3 a kohdassa muiden sellaisten 3 kohdassa tarkoitettujen tietojen, joita tuotteen kehittäjä ja sijoitustuotteita myyvä henkilö voivat sisällyttää avaintietoasiakirjaan, esitystapa ja yksityiskohdat sekä 4 kohdassa tarkoitetun yhteisen mallin ja yhteisen tunnuksen yksityiskohdat. Komissio ottaa huomioon sijoitustuotteiden väliset erot ja yksityissijoittajien valmiudet sekä sijoitustuotteiden muut ominaisuudet, joiden perusteella yksityissijoittajat voivat tehdä valinnan erilaisten kohde-etuutena olevien sijoitusten tai muiden tuotteeseen liittyvien vaihtoehtojen välillä, mukaan lukien tilanteet, joissa tämä valinta voidaan tehdä eri ajankohtina tai joissa sitä voidaan muuttaa myöhemmin.

Siirretään komissiolle myös valta antaa delegoituja säädöksiä, joissa vahvistetaan ohjeet, jotka koskevat unionin arviointiperusteiden kehittämistä sosiaalisesti ja ekologisesti kestäville sijoitustuotteille. Arviointiperusteiden pitäisi tukea talouden pitkän aikavälin rahoitusta ja edistää finanssisijoitusten kestävää ekologista ja sosiaalista kehitystä sekä edistää kaikkialla unionin alueella käytettävän merkinnän kehittämistä kestäville sijoituksille. Siirretään komissiolle myös valta antaa delegoituja säädöksiä, joissa määritetään näihin mahdollisia ympäristöriskejä koskeviin ilmoituksiin sovellettavat vaatimukset.

Komissio teettää ennen tässä kohdassa tarkoitettujen delegoitujen säädösten hyväksymistä testauksen kuluttajilla voidakseen valita sopivimmat toimenpiteet yksityissijoittajia varten. Komissio myös laatii tiiviissä yhteistyössä Euroopan valvontaviranomaisten kanssa avaintietoasiakirjojen malleja, joissa otetaan huomioon sijoitustuotteiden erot.

6. EPV, EVLEV ja EAMV laativat luonnoksia sääntelystandardeiksi, joissa määritetään

a) tämän artiklan 2 kohdan e alakohdassa tarkoitettujen riski-hyötyprofiilien esittämisessä käytettävät menetelmät; ▌

b) tämän artiklan 2 kohdan f alakohdassa tarkoitettujen kustannusten laskenta , mukaan lukien yleisindikaattoreiden erittely;

b a) periaatteet, joita on käytettävä 2 kohdan b alakohdan iii alakohdassa tarkoitettujen ympäristöön liittyvien, sosiaalisten tai hallintotapaan liittyvien tavoitteiden yhteydessä;

b b) kunkin tässä artiklassa tarkoitetun kysymyksen osalta niiden tuotteiden luettelo, joihin kysymystä sovelletaan.

Teknisten sääntelystandardien luonnoksissa on otettava huomioon erityyppiset sijoitustuotteet ja [MiFID- direktiivin], [IMD-direktiivin], direktiivin 2003/71/EY, direktiivin 2009/138/EY ja direktiivin 2009/65/EY nojalla jo toteutettu työ, jolla on otettu käyttöön avaintietoasiakirja yhteissijoitusyrityksiä varten .

Euroopan valvontaviranomaiset toimittavat kyseiset teknisten sääntelystandardien luonnokset komissiolle viimeistään […].

Siirretään komissiolle valta hyväksyä ensimmäisessä alakohdassa tarkoitettuja teknisiä sääntelystandardeja asetuksen (EU) N:o 1093/2010 10–14 artiklassa, asetuksen (EU) N:o 1094/2010 10–14 artiklassa ja asetuksen (EU) N:o 1095/2010 10–14 artiklassa vahvistetun menettelyn mukaisesti.

8 a artikla

Monimutkaisuusmerkintä

1. Kun sijoitustuotteeseen kohdistuu yksi tai useampi tämän artiklan 2 kohdassa tarkoitettu riski, sijoitustuotetta käsittelevän avaintietoasiakirjan ensimmäisellä sivulla on oltava näkyvästi esitettynä seuraava lausuma:

”Monimutkaisuusmerkintä: Tämän tuotteen katsotaan olevan hyvin monimutkainen, ja se ei välttämättä sovellu kaikille yksityissijoittajille.”

2. Sijoitustuotteita ei katsota tarkoitetuiksi yksityissijoittajille, jos seuraavat edellytykset täyttyvät:

a) riski-hyötyprofiili tai kustannukset on esitetty liian monimutkaisella tavalla;

b) muut kuin ammattimaiset sijoittajat eivät yleensä sijoita tuotteen kohde-etuutena olevaan omaisuuserään;

c) riski-hyötyprofiili riippuu kahden tai useamman, vähintään kahteen eri omaisuusluokkaan kuuluvan tapahtuman samanaikaisesta toteutumisesta;

d) sijoituksen lopputuottoa koskeviin laskelmiin käytetään erilaisia menetelmiä, mikä lisää yksityissijoittajan väärinkäsityksen riskiä;

e) sijoituksen tuottoon vaikuttaa paketointi, jossa hyödynnetään yksityissijoittajan erheellisiä käyttäytymismalleja esimerkiksi tarjoamalla houkuttimena matalaa kiinteää korkoa, jonka jälkeen sovelletaan paljon suurempaa kelluvaa korkoa, johon liittyy ehtoja, tai toistuvaa kaavaa;

f) sijoitustuotteen kokonaisriski on yli 20 prosenttia mitattuna sijoitustuotteen kuukausittaisesta markkinariskin sisäisestä mallista, jonka luottamusväli on 99 prosenttia kaupantekohetkellä.

3. Euroopan valvontaviranomaiset kehittävät yhdessä 2 kohdassa tarkoitettuja ehtoja koskevia suuntaviivoja.

Euroopan valvontaviranomaiset toimittavat kyseiset teknisten sääntelystandardien luonnokset komissiolle viimeistään … [kuusi kuukautta tämän asetuksen julkaisemisesta].

Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1093/2010, asetuksen (EU) N:o 1094/2010 ja asetuksen (EU) N:o 1095/2010 10–14 artiklan mukaisesti.

9 artikla

Sijoitustuotetta koskeva markkinointiviestintä ▌ei saa sisältää lausumia, jotka ovat ristiriidassa avaintietoasiakirjaan sisältyvien tietojen kanssa tai jotka heikentävät avaintietoasiakirjan merkitystä. Markkinointiviestinnässä on kerrottava, että avaintietoasiakirja on julkaistu toimivaltaisen viranomaisen virallisilla verkkosivuilla, ja siinä on annettava suora linkki avaintietoasiakirjaan . Sijoitustuotteen kehittäjältä tai sitä myyviltä henkilöiltä voi pyytää paperiversiota maksutta.

10 artikla

1. Sijoitustuotteen kehittäjän on tarkasteltava avaintietoasiakirjaan sisältyviä tietoja säännöllisesti uudelleen ja tarkistettava asiakirjaa, jos uudelleentarkastelussa ilmenee merkittäviä muutoksia, jotka siihen on tarpeen tehdä 8 artiklan mukaisesti, erityisesti jos tuotteeseen on tehty merkittäviä muutoksia, etenkin riskien arvioinnin, sijoitusten hoidossa syntyvän lisäarvon ja riskin kasvamisen osalta, ja sijoitustuotteen kehittäjän on esitettävä pikaisesti tarkistettu versio . Tarkistamiseen sisältyy sijoitustuotteen avaintietoasiakirjassa määriteltyjen, muutostarpeen osoittavien standardien hyödyntäminen. Asia on ilmaistava selvästi, tiiviisti ja ymmärrettävällä tavalla vuosittaisen selvityksen kuvailevassa osassa, johon on sisällytettävä paikkansapitävä ja oikeudenmukainen yhteenveto sijoituksen omaisuuserien tuotosta, kertyneestä kokonaissummasta, kustannuksista, sijoituksen hoitoa koskevista strategioista, arvon luomisesta ja riskejä koskevasta kehityksestä sijoituksen hoidossa, mukaan lukien sijoitustuotteen avaintietoasiakirjassa määritellyt standardit.

2. Siirretään komissiolle valta antaa 23 artiklan mukaisesti delegoituja säädöksiä, joissa vahvistetaan avaintietoasiakirjaan sisältyvien tietojen uudelleentarkastelua ja avaintietoasiakirjan tarkistamista koskevat yksityiskohtaiset säännöt, joissa otetaan huomioon sijoitustuotteen luonne ja joita sovelletaan seuraaviin:

a) avaintietoasiakirjaan sisältyvien tietojen uudelleentarkastelun edellytykset ja tiheys;

b) edellytykset, joiden täyttyessä avaintietoasiakirjaan sisältyviä tietoja on tarkistettava ja joiden täyttyessä tarkistetun avaintietoasiakirjan julkaiseminen ja uudelleenjakelu on pakollista tai vapaaehtoista;

c) erityisedellytykset, joiden täyttyessä avaintietoasiakirjaan sisältyviä tietoja on tarkasteltava uudelleen tai avaintietoasiakirjaa tarkistettava, jos sijoitustuotetta ei aseteta jatkuvasti yksityissijoittajien saataville;

d) itse tuotteeseen tai markkinatilanteeseen liittyvät olosuhteet, joissa yksityissijoittajille on annettava tietoa heidän ostamaansa sijoitustuotetta koskevasta tarkistetusta avaintietoasiakirjasta.

11 artikla

1. Sijoittajalle annettavat avaintiedot ovat ennen sopimuksen tekoa annettavia tietoja. Niiden on sen vuoksi oltava asiallisia ja selkeitä, eivätkä ne saa olla harhaanjohtavia. Asiakirjan on sisällettävä avaintiedot, ja sen on oltava yhdenmukainen sitovien sopimusasiakirjojen kanssa, tarjousasiakirjojen vastaavien osien kanssa ja sijoitustuotteiden yleisten ehtojen kanssa. Jos sijoitustuotteen kehittäjä on laatinut avaintietoasiakirjan, joka ei täytä tämän asetuksen vaatimuksia ja johon yksityissijoittaja on tukeutunut tehdessään sijoituspäätöstä, kyseinen yksityissijoittaja voi vaatia sijoitustuotteen kehittäjää korvaamaan avaintietoasiakirjan käytön vuoksi kärsimänsä tappion , ja hän voi soveltuvissa tapauksissa palauttaa sijoitustuotteen ja saada korvauksen kärsimistään tappioista . Jos sijoitustuotteita myyvä henkilö on laatinut avaintietoasiakirjaan liitteen, joka ei täytä tämän asetuksen vaatimuksia ja johon yksityissijoittaja on tukeutunut tehdessään sijoituspäätöstä, kyseinen yksityissijoittaja voi vaatia sijoitustuotteita myyvää henkilöä korvaamaan avaintietoasiakirjan liitteen käytön vuoksi kärsimänsä tappion, ja hän voi soveltuvissa tapauksissa palauttaa sijoitustuotteen ja saada korvauksen kärsimistään tappioista.

2. Kun yksityissijoittaja esittää näyttöä tappiosta ja siitä, että avaintietoasiakirjaan sisältyvät yksilöidyt tiedot ovat harhaanjohtavia , sijoitustuotteen kehittäjän tai sijoitustuotteita myyvän henkilön on osoitettava, että avaintietoasiakirja on laadittu tämän asetuksen 6, 7 ja 8 artiklan mukaisesti. Sijoitustuotteen kehittäjä voidaan tällöin asettaa siviilioikeudelliseen vastuuseen avaintietoasiakirjan perusteella, mukaan lukien sen käännökset.

3. Tuotteen kehittäjä on siviilioikeudellisessa vastuussa, jos yksityissijoittaja kärsii tappiota luotettuaan avaintietoasiakirjaan, joka ei täytä 1 ja 2 kohdassa tarkoitettuja vaatimuksia. Tätä vastuuta ei voida rajoittaa eikä kumota sopimuslausekkeilla eikä toimivaltaisen viranomaisen hyväksynnällä.

III JAKSO

AVAINTIETOASIAKIRJAN TOIMITTAMINEN

12 artikla

1. Henkilön, joka myy sijoitustuotetta yksityissijoittajille, on toimitettava sijoittajille sijoitustuotteen kehittäjän laatima avaintietoasiakirja viipymättä ja hyvissä ajoin ennen minkään sijoitustuotetta koskevan sitoumuksen tekemistä . Kun asiakkaalle suositellaan sijoitustuotetta, avaintietoasiakirja on toimitettava viipymättä.

1 a. Sijoitustuotteen myyvän henkilön on ensin saatava sijoitustuotteen kehittäjältä kirjallinen lupa avaintietoasiakirjan antamiseen yksityissijoittajalle. Sijoitustuotteen kehittäjä voi antaa tällaisen luvan toistaiseksi tai tietyksi aikaa taikka hän voi liittää siihen ehtoja. Jos jokin eritelty ehto ei täyty, tällaista lupaa ei katsota myönnetyksi tämän kohdan tarkoituksia varten.

1 b . Yksityissijoittajien on vahvistettava kirjallisesti tai sähköisesti, että he ovat vastaanottaneet avaintietoasiakirjan.

2. Poiketen siitä, mitä 1 kohdassa säädetään ja jollei 13 artiklan 5 kohdasta muuta johdu , sijoitustuotteen myyvän henkilön on ilmoitettava yksityissijoittajalle virallinen verkkosivusto, jolta avaintietoasiakirja on löydettävissä ennen ▌liiketoimen toteuttamista, kun:

a) yksityissijoittaja päättää toteuttaa liiketoimen käyttämällä etäviestintävälinettä;

b) avaintietoasiakirjan toimittaminen 1 kohdan mukaisesti on mahdotonta;

b a) yksityissijoittaja pyytää saada avaintietoasiakirjan heti liiketoimen toteuttamisen jälkeen sen sijaan, että hän viivyttäisi liiketoimen toteuttamista saadakseen ensin avaintietoasiakirjan. Sijoitustuotteen myyvä tai siitä neuvoja antava henkilö ei saa tarjota tätä vaihtoehtoa ennen kuin yksityissijoittaja tätä pyytää;

c) sijoitustuotteen myyvä henkilö on antanut tämän seikan tiedoksi yksityissijoittajalle.

3. Jos samaa sijoitustuotetta koskevat perättäiset liiketoimet suoritetaan yksityissijoittajan lukuun noudattaen ohjeita, jotka kyseinen yksityissijoittaja on antanut sijoitustuotteen myyvälle henkilölle ennen ensimmäistä liiketoimea, 1 kohdan mukaista avaintietoasiakirjan toimitusvelvollisuutta sovelletaan vain ensimmäiseen liiketoimeen , ellei avaintietoasiakirjaa ole päivitetty ensimmäisen liiketoimen jälkeen tai ellei uusi vuosittainen selvitys ole saatavilla .

4. Siirretään komissiolle valta antaa 23 artiklan mukaisesti delegoituja säädöksiä, joissa määritetään

a) edellytykset, jotka täyttämällä noudatetaan 1 kohdan mukaista vaatimusta avaintietoasiakirjan toimittamisesta hyvissä ajoin;

b) menetelmä ja määräaika avaintietoasiakirjan toimittamiselle 2 kohdan mukaisesti.

13 artikla

1. Sijoitustuotteen myyvän henkilön on toimitettava avaintietoasiakirja ennen kuin yksityissijoittajan kanssa tehdään sitova sopimus ja veloituksetta . Maksuton paperiversio on toimitettava, jos sijoitusneuvo annetaan tai välityspalvelu tapahtuu henkilökohtaisesti.

2. Sijoitustuotteen myyvän tai siitä neuvoja antavan tai myynnissä välittäjänä toimivan henkilön on toimitettava avaintietoasiakirja yksityissijoittajille jollakin seuraavalla , yksityissijoittajan käytettävissä todella olevalla välineellä:

a) paperilla;

b) käyttäen muuta pysyvää välinettä kuin paperia, jos 4 kohdassa säädetyt edellytykset täyttyvät; tai

c) verkkosivuston välityksellä, jos 5 kohdassa säädetyt edellytykset täyttyvät.

3. Jos avaintietoasiakirja toimitetaan käyttäen muuta pysyvää välinettä kuin paperia tai verkkosivuston välityksellä, yksityissijoittajille on kuitenkin toimitettava pyynnöstä veloituksetta paperiversio.

4. Avaintietoasiakirja voidaan toimittaa käyttäen muuta pysyvää välinettä kuin paperia, jos seuraavat edellytykset täyttyvät:

a) pysyvän välineen käyttö on tarkoituksenmukaista tilanteessa, jossa sijoitustuotteen myyvän tai siitä neuvoja antavan tai myynnissä välittäjänä toimivan henkilön ja yksityissijoittajan välinen liiketoiminta tapahtuu; sekä

b) yksityissijoittajalle on annettu mahdollisuus valita paperilla ja pysyvää välinettä käyttäen toimitettavien tietojen välillä, ja sijoittaja on valinnut kyseisen muun välineen.

5. Avaintietoasiakirja voidaan toimitetaan verkkosivuston välityksellä, jos avaintietoasiakirja on osoitettu henkilökohtaisesti yksityissijoittajalle tai jos seuraavat edellytykset täyttyvät:

a) avaintietoasiakirjan toimittaminen verkkosivuston välityksellä on tarkoituksenmukaista tilanteessa, jossa sijoitustuotteen myyvän tai siitä neuvoja antavan tai myynnissä välittäjänä toimivan henkilön ja yksityissijoittajan välinen liiketoiminta tapahtuu;

b) yksityissijoittaja on antanut suostumuksensa avainasiakirjan toimittamiseen verkkosivuston välityksellä;

c) yksityissijoittajalle on ilmoitettu sähköisesti verkkosivuston osoite ja paikka, johon avaintietoasiakirja on verkkosivustolla asetettu saataville;

d) jos avaintietoasiakirjaa on tarkistettu 10 artiklan mukaisesti, uusin versio on toimitettava yksityissijoittajalle ; myös aiemmat versiot on toimitettava yksityissijoittajan niin pyytäessä;

e) varmistetaan, että avaintietoasiakirja on saatavilla kyseisellä verkkosivustolla niin pitkän ajan kuin yksityissijoittajan voidaan kohtuudella odottaa tarvitsevan siihen tutustumiseen.

6. Edellä olevia 4 ja 5 kohtaa sovellettaessa tietojen toimittaminen käyttäen muuta pysyvää välinettä kuin paperia tai verkkosivuston välityksellä on katsottava tarkoituksenmukaiseksi tilanteessa, jossa sijoitustuotteen myyvän henkilön ja yksityissijoittajan välinen liiketoiminta toteutetaan, jos voidaan osoittaa, että yksityissijoittajalla on säännöllinen mahdollisuus käyttää internetiä. Osoituksena tästä pidetään sitä, että yksityissijoittaja antaa sähköpostiosoitteen tämän liiketoiminnan toteuttamista varten.

II a LUKU

TUOTTEITA KOSKEVAT INTERVENTIOT

13 a artikla

Euroopan valvontaviranomaisten toimintavaltuudet

1. Euroopan valvontaviranomaiset valvovat unionissa markkinoitavia, jaeltavia ja myytäviä sijoitustuotteita tai rahoitusvälineitä asetuksen (EU) N:o 1093/2010, asetuksen (EU) N:o 1094/2010 ja asetuksen (EU) N:o 1095/2010 9 artiklan 2 kohdan mukaisesti. Euroopan valvontaviranomaiset voivat tutkia uusia sijoitustuotteita tai rahoitusvälineitä ennen niiden markkinointia, jakelua tai myyntiä unionissa yhteistyössä toimivaltaisten viranomaisten kanssa.

2. Euroopan valvontaviranomainen voi, jos se on kohtuullisin perustein varma siitä, että tämän artiklan 3 ja 4 kohdan ehdot täyttyvät, väliaikaisesti kieltää tai rajoittaa sijoitustuotteiden tai rahoitusvälineiden markkinointia, jakelua tai myyntiä Euroopan unionissa asetuksen (EU) N:o 1093/2010, asetuksen (EU) N:o 1094/2010 ja asetuksen (EU) N:o 1095/2010 9 artiklan 5 kohdan mukaisesti.

Euroopan valvontaviranomaiset voivat määritellä, missä olosuhteissa kieltoa tai rajoitusta sovelletaan tai milloin niistä myönnetään poikkeuksia.

3. Euroopan valvontaviranomainen tekee päätöksen 2 kohdan nojalla vain, jos seuraavat edellytykset täyttyvät:

a) ehdotettu toimi vaarantaa merkittävästi yksityissijoittajansuojan tai finanssimarkkinoiden moitteettoman toiminnan ja eheyden tai koko finanssijärjestelmän taikka sen osan vakauden unionissa;

b) unionin lainsäädännön mukaisilla sääntelyvaatimuksilla, joita sovelletaan kyseiseen sijoitustuotteeseen, rahoitusvälineeseen tai finanssialan toimintaan, ei puututa tähän uhkaan;

c) toimivaltainen viranomainen tai toimivaltaiset viranomaiset eivät ole toteuttaneet toimenpiteitä uhan torjumiseksi tai toteutetut toimenpiteet eivät ole riittäviä uhan torjumiseksi.

Ensimmäisessä alakohdassa tarkoitettujen edellytysten täyttyessä Euroopan valvontaviranomainen voi asettaa 2 kohdassa tarkoitetun kiellon tai rajoituksen.

4. Toteuttaessaan toimenpiteitä tämän artiklan mukaisesti Euroopan valvontaviranomainen ottaa huomioon sen, missä määrin toimella

a) vaikutetaan haitallisesti finanssimarkkinoiden tehokkuuteen tai yksityissijoittajiin kohtuuttomassa määrin suhteessa toimesta saataviin etuihin; tai

b) luodaan sääntelyn katvealueiden hyväksikäytön riskiä. Jos toimivaltainen viranomainen tai toimivaltaiset viranomaiset ovat toteuttaneet toimenpiteen 13 b artiklan mukaisesti, Euroopan valvontaviranomainen voi toteuttaa minkä tahansa 2 kohdassa tarkoitetuista toimenpiteistä antamatta 13 c artiklassa säädettyä lausuntoa.

5. Ennen päätöksen tekemistä tämän artiklan mukaisesti toteutettavista toimista Euroopan valvontaviranomainen ilmoittaa toimivaltaisille viranomaisille toimesta, jota se ehdottaa.

6. Ennen 2 kohdan mukaisen päätöksen tekemistä Euroopan valvontaviranomainen ilmoittaa aikomuksestaan kieltää sijoitustuote tai rahoitusväline tai rajoittaa sitä, jollei sijoitustuotteen tai rahoitusvälineen ominaisuuksiin tehdä tiettyjä muutoksia määrätyn ajan kuluessa.

7. Kukin Euroopan valvontaviranomainen julkaisee verkkosivuillaan ilmoituksen kaikista tämän artiklan mukaisesti toteutettavia toimia koskevista päätöksistään. Ilmoituksessa on annettava yksityiskohtaiset tiedot kiellosta tai rajoituksesta sekä määritettävä, minkä ajan kuluttua ilmoituksen julkaisemisesta toimenpiteet tulevat voimaan. Kieltoa tai rajoitusta sovelletaan vain toimenpiteiden voimaantulon jälkeen toteutettuihin toimiin.

8. Asiaankuuluvat Euroopan valvontaviranomaiset tarkastelevat sopivin väliajoin ja vähintään joka kolmas kuukausi 2 kohdan mukaisesti asetettua kieltoa tai rajoitusta. Jos kiellon tai rajoituksen voimassaoloa ei jatketa tämän kolmen kuukauden ajanjakson jälkeen, se raukeaa.

9. Toimenpide, jonka Euroopan valvontaviranomaiset ovat toteuttaneet tämän artiklan mukaisesti, on etusijalla suhteessa mahdolliseen aiempaan toimenpiteeseen, jonka toimivaltainen viranomainen on toteuttanut.

10. Komissio hyväksyy 23 artiklan mukaisesti delegoituja säädöksiä, joissa täsmennetään perusteet ja seikat, jotka Euroopan valvontaviranomaisten on otettava huomioon määrittäessään, milloin yksityissijoittajansuojaan tai finanssimarkkinoiden moitteettomaan toimintaan ja eheyteen sekä koko finanssijärjestelmän taikka sen osan vakauteen unionissa kohdistuu 2 kohdan a alakohdassa tarkoitettuja uhkia. Delegoitujen säädösten avulla varmistetaan, että Euroopan valvontaviranomaiset pystyvät tarvittaessa suorittamaan varotoimenpiteitä ja ettei niiden tarvitse odottaa, kunnes sijoitustuotetta tai rahoitusvälinettä markkinoidaan, jaellaan tai myydään, taikka odottaa sitä, että samantyyppinen toiminta tai käytäntö on käytössä ennen kuin ne ryhtyvät toimiin.

13 b artikla

Toimivaltaisten viranomaisten toteuttamat tuotteita koskevat interventiot

1. Sijoitustuotteiden kehittäjien on toimitettava sijoitustuotteen avaintietoasiakirja toimivaltaisille viranomaisille, jotka säätelevät tuotetta jäsenvaltiossa, jossa tuotetta markkinoidaan, jaellaan tai myydään.

2. Sijoitustuotteiden kehittäjien on ilmoitettava Euroopan valvontaviranomais(t)en määrittelemiä merkittäviä muutoksia koskevista avaintietoasiakirjan päivityksistä toimivaltaisille viranomaisille, jotka säätelevät tuotetta jäsenvaltiossa, jossa tuotetta markkinoidaan, jaellaan tai myydään.

3. Toimivaltainen viranomainen voi ennen sijoitustuotteen markkinointia, jakelua tai myyntiä varmistaa, että avaintietoasiakirjan sisältö on tämän asetuksen II luvun säännösten mukainen.

4. Toimivaltainen viranomainen voi tutkia uusia sijoitustuotteita tai rahoitusvälineitä ennen niiden markkinointia, jakelua tai myyntiä jäsenvaltiossa tai jäsenvaltiosta käsin.

5. Toimivaltainen viranomainen voi asettaa kiellon tai rajoituksen seuraaville jäsenvaltiossa tai jäsenvaltiosta käsin:

a) sijoitustuotteiden tai rahoitusvälineiden markkinointi, jakelu tai myynti;

b) finanssitoiminnan tai -käytännön tyyppi.

6. Toimivaltainen viranomainen voi toteuttaa 6 kohdassa tarkoitetun toimen, jos se on kohtuullisin perustein varma siitä, että

a) sijoitustuote, rahoitusväline taikka finanssialan toiminta tai alan käytäntö aiheuttaa merkittäviä sijoittajansuojaa koskevia ongelmia tai aiheuttaa vakavan uhan finanssimarkkinoiden moitteettomalle toiminnalle ja eheydelle tai koko finanssijärjestelmän taikka sen osan vakaudelle yhdessä tai useammassa jäsenvaltiossa, muun muassa sijoitustuotteeseen tai rahoitusvälineeseen liittyvän markkinoinnin, jakelun, palkkioiden tai kannustimien vuoksi;

b) johdannaistuote vaikuttaa haitallisesti hinnanmuodostusmekanismiin kohde-etuuksien markkinoilla;

c) unionin lainsäädännön mukaiset nykyiset sääntelyvaatimukset, joita sovelletaan kyseiseen sijoitustuotteeseen, rahoitusvälineeseen tai finanssitoimintaan, eivät ole riittäviä a kohdassa tarkoitettujen riskien poistamiseksi eikä ongelmaa voida ratkaista paremmin parantamalla nykyisten vaatimusten valvontaa tai niiden täytäntöönpanon valvontaa;

d) toimenpide on oikeassa suhteessa havaittujen riskien luonteeseen, kyseisten yksityissijoittajien tai markkinaosapuolten kehittyneisyyteen sekä vaikutuksiin, joita toimella saattaa olla yksityissijoittajiin ja markkinaosapuoliin, jotka saattavat pitää hallussaan tai käyttää rahoitusvälinettä taikka saada hyötyä siitä tai finanssitoiminnasta;

e) kyseinen viranomainen on kuullut asianmukaisesti muiden jäsenvaltioiden toimivaltaisia viranomaisia, joihin toimella voi olla merkittävä vaikutus; sekä

f) toimella ei ole syrjivää vaikutusta muusta jäsenvaltiosta käsin tarjottuihin palveluihin tai toimintoihin.

Ensimmäisessä alakohdassa tarkoitettujen edellytysten täyttyessä toimivaltainen viranomainen voi asettaa kiellon tai rajoituksen, joka koskee sijoitustuotteen tai rahoitusvälineen markkinointia, jakelua tai myyntiä asiakkaille jäsenvaltiossa tai jäsenvaltiosta käsin.

Kieltoa tai rajoitusta voidaan soveltaa tietyissä olosuhteissa, tai siitä voi olla poikkeuksia, jotka toimivaltainen viranomainen vahvistaa.

7. Ennen 5 kohdan mukaisen kiellon tai rajoituksen asettamista toimivaltainen viranomainen ilmoittaa aikomuksestaan kieltää sijoitustuote tai rahoitusväline tai rajoittaa sitä, jollei sijoitustuotteen tai rahoitusvälineen ominaisuuksiin tehdä tiettyjä muutoksia määrätyn ajan kuluessa.

8. Toimivaltainen viranomainen ei saa asettaa kieltoa tai rajoitusta tämän artiklan mukaisesti, ellei se ole toimittanut kaikille muille asianomaisille toimivaltaisille viranomaisille ja Euroopan valvontaviranomaisille vähintään kuukautta ennen toimenpiteen toteuttamista seuraavia yksityiskohtaisia tietoja kirjallisesti tai muussa viranomaisten keskenään sopimassa muodossa:

a) rahoitusväline taikka finanssitoiminta tai -käytäntö, johon ehdotettu toimi liittyy;

b) ehdotetun kiellon tai rajoituksen täsmällinen luonne ja ajankohta, jona se on tarkoitus saattaa voimaan; sekä

c) näyttö, jonka perusteella viranomainen on tehnyt päätöksensä ja josta se on saanut varmuuden siitä, että kukin 6 kohdan mukaisista edellytyksistä täyttyy.

9. Toimivaltainen viranomainen voi toteuttaa tämän artiklan mukaisia tilapäisiä toimia, joiden kesto on enintään kolme kuukautta, jos 3 kohdan e alakohdassa tarkoitettuun kuulemiseen tarvittava aika ja 8 kohdassa tarkoitettu kuukauden viive voisivat aiheuttaa peruuttamatonta vahinkoa kuluttajille. Tässä tapauksessa toimivaltaisen viranomaisen on viipymättä ilmoitettava toteutetuista toimista muille viranomaisille ja Euroopan valvontaviranomaisille.

10. Toimivaltaisen viranomaisen on julkaistava verkkosivuillaan ilmoitus kaikista päätöksistä asettaa 5 kohdassa tarkoitettu kielto tai rajoitus. Ilmoituksessa on annettava yksityiskohtaiset tiedot kiellosta tai rajoituksesta, siitä, kuinka pitkän ajan kuluttua tiedotteen julkaisemisesta toimenpiteet tulevat voimaan, sekä näytöstä, josta viranomainen on saanut varmuuden siitä, että 6 kohdan mukaiset edellytykset täyttyvät. Kieltoa tai rajoitusta sovelletaan vain toimenpiteisiin, jotka on toteutettu tiedonannon julkaisemisen jälkeen.

11. Toimivaltaisen viranomaisen on peruutettava kielto tai rajoitus, jos 6 kohdassa säädetyt edellytykset eivät enää täyty.

12. Komissio hyväksyy 23 artiklan mukaisesti delegoituja säännöksiä, joissa täsmennetään perusteet ja seikat, jotka toimivaltaiset viranomaiset ottavat huomioon määrittäessään, milloin sijoittajansuojan tai finanssimarkkinoiden moitteettomaan toimintaan ja eheyteen sekä koko finanssijärjestelmän taikka sen osan vakauteen unionissa kohdistuu 3 kohdan a alakohdassa tarkoitettuja uhkia.

13 c artikla

Euroopan valvontaviranomaisten koordinointitehtävät

1. Kukin Euroopan valvontaviranomainen helpottaa ja koordinoi toimenpiteitä, joita toimivaltaiset viranomaiset toteuttavat 13 b artiklan mukaisesti. Kukin Euroopan valvontaviranomainen varmistaa erityisesti, että toimivaltaisen viranomainen toteuttama toimenpide on perusteltu ja oikeasuhteinen ja että toimivaltaiset viranomaiset noudattavat tarvittaessa johdonmukaista lähestymistapaa.

2. Saatuaan 13 b artiklan mukaisesti ilmoituksen toimesta, joka aiotaan määrätä kyseisen artiklan mukaisesti, Euroopan valvontaviranomainen antaa lausunnon siitä, pitääkö se kieltoa tai rajoitusta perusteltuna ja oikeasuhteisena. Jos Euroopan valvontaviranomainen katsoo, että riskin poistaminen edellyttää muiden toimivaltaisten viranomaisten toimenpidettä, se ilmoittaa lausunnossa myös tästä. Lausunto julkaistaan Euroopan valvontaviranomaisen verkkosivustolla.

3. Jos toimivaltainen viranomainen ehdottaa sellaisen toimenpiteen toteuttamista tai toteuttaa sellaisen toimenpiteen, joka on ristiriidassa 2 kohdassa tarkoitetun Euroopan valvontaviranomaisen lausunnon kanssa, tai kieltäytyy toteuttamasta toimenpidettä ja toimii siten valvontaviranomaisen lausunnon vastaisesti, sen on julkistettava välittömästi verkkosivuillaan tiedote, jossa annetaan kattava selvitys sen toimintaan johtaneista syistä.

13 d artikla

Palkkioiden ja kustannusten ilmoittaminen

Sijoitustuotteen myyvän henkilön on annettava avaintietoasiakirjasta erillisessä asiakirjassa seuraavat tiedot:

1. Kaikki 8 artiklan 2 kohdan c alakohdassa tarkoitetut palkkiot on ilmoitettava kumulatiivisesti. Niitä ei saa luokitella uudelleen osaksi sijoitusta, kun ne ovat sijoituksen alemmassa kerroksessa.

2. Sijoitusneuvonnasta perittävät maksut eivät saa perustua kiinteään prosenttimäärään, jos sijoittaja ei ole antanut tähän suostumustaan ennalta. Jos kiinteästä prosenttimäärästä on sovittu, sijoitustuotteen myyvän henkilön on annettava täydet tiedot siitä, mitä tämä tarkoittaa sijoituksen koko keston aikana tai sijoittajan valitsemalla ajanjaksolla.

3. Sijoitustuotteen myyvän henkilön tai sijoittajaa neuvovan henkilön on eriteltävä sijoittajalle neuvojen valmisteluun käytetty aika ja ilmoitettava se minuutteina tai tunteina, joilta veloitetaan tietty tuntitaksa (ellei ole sovittu 2 kohdassa tarkoitetusta kiinteästä prosenttimäärästä).

13 e artikla

Riskienhallinta

1. Sijoitustuotteen kehittäjän on sovellettava riskienhallintamenettelyjä, joiden avulla se voi milloin tahansa seurata ja arvioida sijoitustuotteen riskiprofiilia.

Sijoitustuotteen kehittäjän on sovellettava menettelyjä, joilla voidaan arvioida tarkasti ja riippumattomasti vakioimattomien johdannaissopimusten arvo.

Sijoitustuotteen kehittäjän on ilmoitettava kotijäsenvaltionsa toimivaltaisille viranomaisille säännöllisesti johdannaisinstrumenttien tyypit, niiden riskit, määrälliset rajat sekä johdannaiskaupan riskien arviointiin käytetyt menetelmät kunkin tuotteen osalta.

2. Sijoitustuotteen kehittäjän on varmistettava, että johdannaisinstrumentteihin liittyvä sijoitustuotteen kokonaisriski ei ylitä sijoitustuotteen kokonaisarvoa.

Riskin laskennassa otetaan huomioon kohde-etuutena olevien omaisuuserien nykyarvo, vastapuoliriski, markkinoiden tuleva kehitys ja positioiden rahaksi muuttamiseen käytettävissä oleva aika.

Kun siirtokelpoisiin arvopapereihin tai rahamarkkinavälineisiin sisältyy johdannainen, johdannainen on otettava huomioon tämän artiklan vaatimuksia noudatettaessa.

3. Markkinariskiä koskevissa laskelmissa olisi sovellettava seuraavia parametreja:

a) 99 prosentin yksisuuntainen luottamustaso;

b) yhtä kuukautta vastaava pitoaika (20 pankkipäivää); sekä

c) vähintään kolme vuotta (750 pankkipäivää) kattava riskitekijöiden (aiemman kehityksen) tarkastelujakso, jollei lyhyempi tarkastelujakso ole perusteltu hintojen vaihtelun voimistuessa merkittävästi (esimerkiksi äärimmäisten markkinaolosuhteiden vuoksi).

4. Euroopan valvontaviranomaiset laativat sääntelystandardien luonnokset määrittääkseen

a) yksityissijoittajille myytyjen sijoitustuotteiden riskienmittausta ja kokonaisriskilaskelmia koskevat ohjeet;

b) rahoitusindeksejä koskevat ohjeet.

Euroopan valvontaviranomaiset toimittavat nämä teknisten sääntelystandardien luonnokset komissiolle viimeistään […].

Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1093/2010, asetuksen (EU) N:o 1094/2010 ja asetuksen (EU) N:o 1095/2010 10–14 artiklan mukaisesti.

13 f artikla

Tuottoa koskevat määräykset

1. Sijoitustuotteen tuottoon ei saa

a) sisällyttää sellaisia mekanismeja, tapahtumia tai omaisuuserien luokkia, jotka saattavat johtaa virheelliseen tulkintaan;

b) liittää ehtoja, jotka koskevat yksityissijoittajille vieraita tapahtumia, kuten rahoituslaitoksen lakisääteisen pääoman tasoa; tai

c) sisällyttää paketointiin piirteitä, jotka hyödyntävät yksityissijoittajan erheellisiä käyttäytymismalleja.

2. Euroopan valvontaviranomaiset kehittävät 1 kohdassa tarkoitettujen ehtojen lisäohjeistusta koskevia suuntaviivoja.

III LUKU

VALITUKSET, MUUTOKSENHAKU JA YHTEISTYÖ

14 artikla

Sijoitustuotteen kehittäjän ja sijoitustuotetta myyvän henkilön on otettava käyttöön asianmukaiset menettelyt ja järjestelyt, joilla varmistetaan, että:

a) yksityissijoittajat voivat tehokkaasti esittää valituksen sijoitustuotteen kehittäjästä ja hakea siten muutosta;

b) yksityissijoittajat, jotka ovat tehneet avaintietoasiakirjaan tai avaintietoasiakirjan liitteeseen liittyvän valituksen, saavat perustellun vastauksen ajoissa ja asianmukaisesti ; sekä

c) tehokkaat muutoksenhakumenettelyt ovat yksityissijoittajien käytettävissä myös rajat ylittävissä riitatapauksissa, erityisesti kun sijoitustuotteen kehittäjä sijaitsee toisessa jäsenvaltiossa tai kolmannessa maassa .

15 artikla

1. Jäsenvaltioiden on kuluttajariitojen vaihtoehtoista riidanratkaisua koskevan direktiivin [2011/0373(COD)] ja kuluttajariitojen verkkovälitteistä riidanratkaisua koskevan asetuksen [2011/0374(COD)] mukaisesti varmistettava, että jos yksityissijoittaja käynnistää kansallisessa lainsäädännössä säädetyn vaihtoehtoisen riidanratkaisumenettelyn sijoitustuotteiden kehittäjää tai sijoitustuotteita myyvää henkilöä vastaan tämän asetuksen mukaisesti vahvistettuja oikeuksia ja velvoitteita koskevan riidan vuoksi, sijoitustuotteen kehittäjän tai sijoitustuotteita myyvän henkilön on osallistuttava kyseiseen menettelyyn, jos :

a) menettely johtaa päätöksiin , jotka voivat olla sitovia sijoitustuotteen kehittäjän ja sijoitustuotetta myyvän henkilön osalta ;

b) vanhentumisaika kanteen nostamiseksi tuomioistuimessa keskeytyy vaihtoehtoisen riidanratkaisumenettelyn keston ajaksi;

c) vaateen vanhentumisaika keskeytyy menettelyn keston ajaksi;

d) menettely on veloitukseton tai siitä maksetaan nimellinen korvaus kansallisessa lainsäädännössä täsmennetyllä tavalla.

▌

1 a. Jäsenvaltioiden on varmistettava, että kun vaihtoehtoiset riidanratkaisuelimet voivat asettaa ennalta määrätyn rahamääräisen kynnysarvon rajoittaakseen pääsyä vaihtoehtoiseen riidanratkaisumenettelyyn, kynnysarvoja ei aseteta tasolle, joka haittaisi merkittävästi kuluttajien mahdollisuuksia saada valituksensa vaihtoehtoisten riidanratkaisuelinten käsiteltäväksi.

2. Jäsenvaltioiden on ilmoitettava komissiolle tahot, joilla on toimivalta käsitellä 1 kohdassa tarkoitettuja menettelyjä, viimeistään [lisätään tarkka päivämäärä: 6 kuukauden kuluttua tämän asetuksen voimaantulosta / soveltamisen alkamisesta]. Niiden on myös ilmoitettava komissiolle viipymättä näitä tahoja koskevista mahdollisista myöhemmistä muutoksista.

3. Tahojen, joilla on toimivalta käsitellä 1 kohdassa tarkoitettuja menettelyjä, on tehtävä yhteistyötä toistensa kanssa tämän asetuksen soveltamisen yhteydessä ilmenevien rajat ylittävien riitojen ratkaisemisessa.

15 a artikla

Vaihtoehtoisia riitojenratkaisumenettelyjä koskevat tiedot

1. Jäsenvaltioiden on varmistettava, että sijoitustuotteen kehittäjä tai sijoitustuotteen myyvä henkilö ilmoittaa yksityissijoittajille vaihtoehtoisista riidanratkaisuelimistä, joiden puoleen he voivat kääntyä ja jotka ovat toimivaltaisia käsittelemään niiden ja yksityissijoittajien välisiä riitoja. Niiden on myös täsmennettävä, sitoutuvatko ne tai onko niiden sitouduttava käyttämään näitä elimiä riita-asioiden ratkaisuun yksityissijoittajien kanssa.

2. Edellä 1 kohdassa tarkoitetut tiedot on esitettävä selkeästi, ymmärrettävästi ja helposti saatavilla olevalla tavalla elinkeinonharjoittajien verkkosivustolla, jos sellainen on, ja tarvittaessa elinkeinonharjoittajan ja kuluttajan välisen myynti- tai palvelusopimuksen yleisissä ehdoissa.

3. Jäsenvaltioiden on varmistettava, että tapauksissa, joissa yksityissijoittajan ja niiden alueella toimivan sijoitustuotteen kehittäjän tai sijoitustuotetta myyvän henkilön välistä riitaa ei voida ratkaista muutoin kuin valituksella, jonka yksityissijoittaja esittää suoraan sijoitustuotteen kehittäjälle tai myyvälle henkilölle, sijoitustuotteen kehittäjä tai myyvä henkilö toimittaa yksityissijoittajalle 1 kohdassa tarkoitetut tiedot ilmoittaen samalla, aikooko hän turvautua vaihtoehtoisiin riidanratkaisuelimiin riidan ratkaisemiseksi. Nämä tiedot on toimitettava kirjallisina tai muulla pysyvällä välineellä.

15 b artikla

Yhteiset vaihtoehtoiset riidanratkaisumenettelyt

Jäsenvaltiot voivat säilyttää tai ottaa käyttöön vaihtoehtoisia riidanratkaisumenettelyjä, joissa käsitellään yhteisesti sijoitustuotteen kehittäjän ja sijoitustuotetta myyvän henkilön sekä useiden yksityissijoittajien välisiä identtisiä tai samantapaisia riitoja. Yksittäisiin ja yhteisiin kiistoihin ja muutoksenhakuihin sovellettavat vaihtoehtoisen riidanratkaisun järjestelmät ovat toisiaan täydentäviä eivätkä ne sulje pois toisiaan.

16 artikla

Sovellettaessa tätä asetusta toimivaltaisten viranomaisten on tehtävä yhteistyötä toistensa kanssa sekä 15 artiklassa tarkoitetuista tuomioistuimen ulkopuolisista valitus- ja oikeussuojamenettelyistä vastuussa olevien tahojen kanssa.

Toimivaltaisten viranomaisten on erityisesti viipymättä toimitettava toisilleen tiedot, jotka ovat tarpeen niille tämän asetuksen nojalla kuuluvien tehtävien hoitamiseksi.

17 artikla

1. Jäsenvaltioiden on sovellettava direktiiviä 95/46/EY niissä tämän asetuksen nojalla suoritettavaan henkilötietojen käsittelyyn.

2. Euroopan parlamentin ja neuvoston asetusta (EY) N:o 45/2001 sovelletaan EPV:n, EVLEV:n ja EAMV:n suorittamaan henkilötietojen käsittelyyn.

IV LUKU

HALLINNOLLISET SEURAAMUKSET JA TOIMENPITEET

18 artikla

1. Jäsenvaltioiden on annettava säännöt, joissa vahvistetaan asianmukaiset hallinnolliset seuraamukset ja muut toimenpiteet, joita sovelletaan tilanteissa, joissa on kyse tämän asetuksen säännösten rikkomisesta, ja toteutettava kaikki tarvittavat toimenpiteet niiden täytäntöönpanon varmistamiseksi. Näiden seuraamusten ja muiden toimenpiteiden on oltava tehokkaita, oikeasuhteisia ja varoittavia.

Jäsenvaltioiden on annettava ensimmäisessä alakohdassa tarkoitetut säännöt tiedoksi komissiolle ja Euroopan valvontaviranomaisten sekakomitealle viimeistään [24 kuukauden kuluttua tämän asetuksen voimaantulosta]. Jäsenvaltioiden on annettava niitä koskevat myöhemmät muutokset viipymättä tiedoksi komissiolle ja Euroopan valvontaviranomaisten sekakomitealle.

2. Toimivaltaisilla viranomaisilla on oltava kansallisen lainsäädännön mukaisesti kaikki valvontavaltuudet, mukaan lukien tutkintavaltuudet, jotka ovat tarpeen tämän asetuksen mukaisten tehtävien hoitamiseksi .

2 a. Käyttäessään 19 artiklan mukaisia valtuuksiaan toimivaltaisten viranomaisten on tehtävä tiivistä yhteistyötä sen varmistamiseksi, että hallinnolliset seuraamukset ja muut toimenpiteet johtavat tuloksiin, jotta tällä asetuksella toivotaan saavutettavan, ja koordinoitava toimintansa, jotta vältetään mahdolliset kaksinkertaiset ja päällekkäiset toimet sovellettaessa hallinnollisia seuraamuksia ja muita toimenpiteitä rajat ylittävissä tapauksissa.

19 artikla

1. Tätä artiklaa sovelletaan kaikkiin tämän asetuksen rikkomisiin.

▌

2. Jäsenvaltioiden on varmistettava, että toimivaltaisilla viranomaisilla on valtuudet määrätä ainakin seuraavat hallinnolliset seuraamukset ja muut toimenpiteet :

a) sijoitustuotteen markkinoinnin kieltävä määräys;

b) sijoitustuotteen markkinoinnin keskeyttävä määräys;

c) varoitus, joka julkistetaan ja jossa yksilöidään rikkomisesta vastuussa oleva henkilö ja rikkomisen luonne;

d) avaintietoasiakirjan uuden toisinnon julkaisemista koskeva määräys;

d a) jos kyseessä on oikeushenkilö, hallinnolliset sakot, joiden määrä on enintään 10 prosenttia kyseisen oikeushenkilön edeltävän tilikauden vuotuisesta liikevaihdosta; jos kyseinen oikeushenkilö on emoyrityksen tytäryritys, vuotuisena kokonaisliikevaihtona on perimmäisen emoyrityksen konsolidoidun tilinpäätöksen mukainen vuotuinen kokonaisliikevaihto edellisenä tilikautena;

d b) kun on kyse luonnollisesta henkilöstä, enintään 5 000 000 euron suuruiset hallinnolliset sakot, tai niissä jäsenvaltioissa, joissa euro ei ole virallinen valuutta, vastaava arvo kansallisena valuuttana … päivänä …kuuta … [tämän asetuksen voimaantulopäivä].

3. Jäsenvaltioiden on varmistettava, että jos toimivaltaiset viranomaiset ovat määränneet yhden tai useampia hallinnollisia seuraamuksia ja muita toimenpiteitä 2 kohdan mukaisesti, kyseisillä viranomaisilla on valtuudet tiedottaa asiasta suoraan tai vaatia sijoitustuotteen kehittäjää tai sijoitustuotetta myyvää henkilöä tiedottamaan asiasta suoraan asianomaiselle yksityissijoittajalle niin, että sijoittajille esitetään tiedot hallinnollisesta seuraamuksesta tai muusta toimenpiteestä sekä siitä, missä sijoittajat voivat tehdä valituksia tai esittää korvausvaateita.

20 artikla

Toimivaltaisten viranomaisten on sovellettava 19 artiklan 2 kohdassa tarkoitettuja hallinnollisia seuraamuksia ja muita toimenpiteitä ottaen huomioon kaikki merkitykselliset olosuhteet, mukaan lukien

a) säännösten rikkomisen vakavuus ja kesto;

b) vastuussa olevan luonnollisen henkilön tai oikeushenkilön vastuun aste;

c) säännösten rikkomisen vaikutukset yksityissijoittajien etuihin;

d) säännösten rikkomisesta vastuussa olevan luonnollisen henkilön tai oikeushenkilön yhteistyöhalukkuus;

e) vastuussa olevan luonnollisen henkilön tai oikeushenkilön aikaisemmin mahdollisesti tekemät säännösten rikkomiset;

e a) kaikki toimenpiteet, joita vastuussa oleva henkilö on toteuttanut estääkseen rikkomisen toistumisen tulevaisuudessa;

e b) mahdolliset korvaukset, joita vastuussa oleva henkilö tarjoaa yksityissijoittajille rikkomisen jälkeen.

21 artikla

1. Jos toimivaltainen viranomainen on julkistanut hallinnollisia seuraamuksia ja muita toimenpiteitä , sen on samanaikaisesti ilmoitettava niistä Euroopan valvontaviranomaisille.

2. Jäsenvaltioiden on toimitettava toimivaltaiselle Euroopan valvontaviranomaiselle kerran vuodessa yhteen kootut tiedot kaikista 18 artiklan ja 19 artiklan 2 kohdan mukaisesti määrätyistä hallinnollisista rangaistuksista ja muista toimenpiteistä .

3. Euroopan valvontaviranomaiset julkaisevat nämä tiedot vuosikertomuksessa.

22 artikla

Edellä 19 artiklan 1 kohdassa tarkoitetuista rikkomisista määrättävät seuraamukset ja muut toimenpiteet on julkistettava ilman tarpeetonta viivytystä, mukaan lukien ainakin tiedot tämän asetuksen rikkomistavasta ja rikkomisesta vastuussa olevien henkilöllisyydestä ▌. Toimivaltaiset viranomaiset voivat poistaa hallinnollisen seuraamuksen tai muun toimenpiteen kohteeksi joutuneen henkilöllisyyttä koskevat tiedot verkkosivustoltaan, kun vähintään viisi vuotta on kulunut.

▌

V LUKU

LOPPUSÄÄNNÖKSET

23 artikla

1. Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.

2. Siirretään komissiolle kahdeksi vuodeksi 8 artiklan 5 kohdassa, 10 artiklan 2 kohdassa, 12 artiklan 4 kohdassa , 13 a artiklan 10 kohdassa ja 13 b artiklan 9 kohdassa tarkoitettu valta antaa delegoituja säädöksiä tämän asetuksen voimaantulosta. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

3. Euroopan parlamentti tai neuvosto voi milloin tahansa peruuttaa 8 artiklan 5 kohdassa, 10 artiklan 2 kohdassa, 12 artiklan 4 kohdassa , 13 a artiklan 10 kohdassa ja 13 b artiklan 9 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.

4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.

5. Edellä olevien 8 artiklan 5 kohdan, 10 artiklan 2 kohdan, 12 artiklan 4 kohdan , 13 a artiklan 10 kohdan ja 13 b artiklan 9 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan [kahdella kuukaudella].

5 a. Kun komissio hyväksyy teknisen sääntelystandardin luonnoksen muutoksitta, parlamentin ja neuvoston on [käsiteltävien kysymysten monimutkaisuuden ja määrän vuoksi] ilmoitettava vastustuksesta kahden kuukauden kuluessa, sanotun kuitenkaan rajoittamatta asetuksen (EU) N:o 1093/2010, asetuksen (EU) N:o 1094/2010 ja asetuksen (EU) N:o 1095/2010 muiden säännösten soveltamista. Euroopan parlamentin tai neuvoston aloitteesta tätä määräaikaa voidaan jatkaa kerran vielä yhdellä kuukaudella.

23 a artikla

Muut teknisten sääntelystandardien luonnoksia koskevat säännökset

1. Sen estämättä, mitä teknisten sääntelystandardien luonnoksen komissiolle toimittamista koskevasta määräajasta säädetään, on sovittava vaiheittaisesta toimittamisesta siten, että tekstit tai tekstiryhmät on toimitettava 12, 18 ja 24 kuukautta etukäteen.

2. Komissio ei hyväksy teknisiä sääntelystandardeja niin, että Euroopan parlamentin tarkasteluaika, jatkoaika mukaan lukien, lomakauden vuoksi lyhenee alle 2 kuukauteen.

3. Euroopan valvontaviranomaiset voivat kuulla Euroopan parlamenttia teknisten sääntelystandardien laatimisen eri vaiheissa, etenkin jos esille nousee tämän asetuksen soveltamisalaa koskevia huolenaiheita.

4. Jos asiasta vastaava Euroopan parlamentin valiokunta on hylännyt tekniset sääntelystandardit ja seuraavan täysistunnon alkuun on aikaa alle kaksi viikkoa, Euroopan parlamentilla on oikeus jatkaa 23 artiklan 5 a kohdassa tarkoitettua vastustamisen määräaikaa seuraavan täysistunnon jälkeiseen täysistuntoon.

5. Jos tekninen sääntelystandardi hylätään ja avoimet kysymykset ovat luonteeltaan rajattuja, komissio voi hyväksyä nopeutetun aikataulun tarkistettujen luonnosten toimittamiselle.

6. Komissio varmistaa, että kaikkiin Euroopan parlamentin valvontaryhmän tiedusteluihin, jotka asiasta vastaavan valiokunnan puheenjohtaja virallisesti esittää, vastataan viipymättä ennen teknisen sääntelystandardin luonnoksen hyväksymistä.

24 artikla

1. Direktiivin 2009/65/EY 2 artiklan 1 kohdassa ja 27 artiklassa tarkoitetut rahastoyhtiöt ja sijoitusyhtiöt sekä mainitun direktiivin 1 artiklan 2 kohdan määritelmän mukaisten yhteissijoitusyritysten osuuksia myyvät henkilöt vapautetaan tämän asetuksen mukaisten velvoitteiden soveltamisesta … [ kolme vuotta tämän direktiivin voimaantulosta].

1 a. Euroopan parlamentin ja neuvoston direktiivin 2011/61/EU 4 artiklan 1 kohdan b alakohdassa tarkoitetut vaihtoehtoisten sijoitusrahastojen hoitajat (13) sekä saman direktiivin 4 artiklan 1 kohdan a alakohdassa tarkoitettujen vaihtoehtoisten sijoitusrahastojen osuuksia myyvät henkilöt vapautetaan tämän asetuksen mukaisten velvoitteiden soveltamisesta …kolme vuotta tämän direktiivin voimaantulosta], edellyttäen että ne toimittavat avaintietoasiakirjan direktiivin 2009/65/EY 78 artiklan mukaisesti annetun kansallisen lainsäädännön nojalla tai asiaan liittyvän kansallisen lainsäädännön säännösten nojalla.

25 artikla

1. Komissio tarkastelee uudelleen tätä asetusta viimeistään … päivänä …kuuta … [neljän vuoden kuluttua tämän asetuksen voimaantulosta]. Uudelleentarkastelun on sisällettävä yleinen tutkimus tässä asetuksessa vahvistettujen sääntöjen käytännön so